Document ID: 32015D0119

DEĊIŻJONI TAL-KUMMISSJONI (UE) 2015/119
tad-29 ta' Lulju 2014
dwar l-għajnuna mill-Istat SA.36874 (2013/C) (ex 2013/N) li l-Polonja qed tippjana li timplimenta għal LOT Polish Airlines S.A. u dwar il-miżura SA.36752 (2014/NN) (ex 2013/CP) implimentata mill-Polonja għal LOT Polish Airlines S.A.
(notifikata bid-dokument C(2014) 5429)
(It-test bl-Ingliż biss huwa awtentiku)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea u b'mod partikolari l-ewwel subparagrafu tal-Artikolu 108(2) tiegħu (1),
Wara li kkunsidrat il-Ftehim dwar iż-Żona Ekonomika Ewropea u b'mod partikolari l-Artikolu 62(1)(a) tiegħu,
Wara li kkunsidrat id-deċiżjoni li biha l-Kummissjoni deċidiet li tibda l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea, fir-rigward tal-għajnuna SA.36874 (2013/C, ex 2013/N) (2),
Wara li talbet lil partijiet interessati biex jissottomettu l-kummenti tagħhom f'konformità mad-dispożizzjonijiet imsemmija hawn fuq (3) u wara li kunsidrat il-kummenti tagħhom,
Billi:
I. PROĊEDURA
1.1 PROĊEDURA SA.36874 - NOTIFIKA TAL-GĦAJNUNA GĦAR-RISTRUTTURAR
(1)
Permezz ta' ittra datata l-20 ta' Ġunju 2013, il-Polonja notifikat lill-Kummissjoni għajnuna għar-ristrutturar ta' LOT Polish Airlines S.A. (“LOT”, “il-Kumpanija”) ta' PLN 804,29 miljun (madwar EUR 200 miljun). In-notifika kienet preċeduta mill-għoti ta' self ta' salvataġġ ta' PLN 400 miljun fl-20 ta' Diċembru 2012, li l-Kummissjoni dikjarat kompatibbli fil-15 ta' Mejju 2013 (4) soġġett għall-impenn tal-Polonja li tikkomunika pjan ta' ristrutturar ta' LOT lill-Kummissjoni sal-20 ta' Ġunju 2013.
(2)
Permezz ta' ittra datata s-6 ta' Novembru 2013, il-Kummissjoni infurmat lill-Polonja li kienet iddeċidiet li tibda l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (5) (“TFUE”) fir-rigward tal-għajnuna tar-ristrutturar (“id-deċiżjoni tal-ftuħ”). Il-Polonja tat kummenti fuq it-tali deċiżjoni permezz ta' ittri datati l-10 ta' Jannar u t-12 ta' Frar 2014. Il-Kummissjoni talbet informazzjoni addizzjonali permezz ta' ittra datata t-8 ta' Mejju 2014, li għaliha l-Polonja wieġbet fl-20 ta' Mejju 2014.
(3)
Id-deċiżjoni tal-ftuħ ġiet ippubblikata f'Il-Ġurnal Uffiċjali tal-Unjoni Ewropea (6). Il-Kummissjoni talbet lill-partijiet interessati biex jissottomettu l-kummenti tagħhom.
(4)
Il-Kummissjoni rċeviet kummenti mingħand seba' partijiet interessati. Hija għaddiethom lill-Polonja, li ngħatat l-opportunità twieġeb. Il-Polonja ssottomettiet osservazzjonijiet permezz ta' ittra datata t-28 ta' Marzu 2014.
1.2 PROĊEDURA SA.36752 - ILMENT MINN RYANAIR
(5)
Fit-23 ta' Mejju 2013, il-Kummissjoni rċeviet ilment minn Ryanair li fih Ryanair allegat li l-Kumpanija ngħatat linja ta' kreditu indefinita fir-rigward tal-imposti tal-ajruporti mill-ajruporti statali, għad-detriment tal-linji tal-ajru l-oħrajn kollha u li dan jikkostitwixxi għajnuna mill-Istat. Il-Kummissjoni rreġistrat l-ilment taħt in-numru tal-każ SA.36752.
(6)
Il-Kummissjoni bagħtet l-ilment b'talba għal informazzjoni lill-Polonja fid-19 ta' Ġunju 2013, li l-Polonja wieġbet għalih fit-13 ta' Awwissu 2013.
(7)
B'mod konformi mal-premessa 99 tad-deċiżjoni tal-ftuħ, l-ilment huwa soġġett għall-valutazzjoni tal-Kummissjoni fil-qafas ta' din l-investigazzjoni.
1.3 IR-RINUNZJA TAL-LINGWA
(8)
Permezz ta' ittra datata s-26 ta' Ġunju 2014, il-Polonja qablet li tirrinunzja għad-dritt mogħti lilha permezz tal-Artikolu 342 TFUE u l-Artikolu 3 tar-Regolament (KE) Nru 1 (7) u qablet ukoll li din id-deċiżjoni tiġi adottata u nnotifikata bl-Ingliż.
II. DESKRIZZJONI
2.1 BENEFIĊJARJU
(9)
LOT hija l-linja nazzjonali tal-ajru Pollakka, stabbilita fl-1929. Il-Kumpanija tinsab fir-reġjun ta' Mazowieckie, li huwa eliġibbli għal għajnuna reġjonali skont l-Artikolu 107(3)(a) TFUE. Il-Kumpanija hija proprjetà tat-Teżor tal-Istat (67,97 %), il-fond tal-investiment proprjetà tal-Istat - Towarzystwo Finansowe “Silesia” Sp. z o.o. (“TF Silesia”) (25,1 %) u l-impjegati proprji ta' LOT (6,93 %).
(10)
LOT hija l-kumpanija prinċipali ta' LOT Group li (sa mill-31 ta' Diċembru 2013) hija magħmula minn 4 sussidjarji attivi fis-swieq tat-turiżmu (LOT Travel Sp. z o.o.), l-ajruport u s-servizzi tal-maniġġar (GLT-LOT Uslugi Lotniskowe Sp. z o.o., WRO- LOT Uslugi Lotniskowe Sp. z o.o.) u l-manutenzjoni tal-inġenji tal-ajru (Central European Engine Services Sp. z o.o.).
(11)
Matul dawn l-aħħar snin, l-istruttura ta' LOT Group inbidlet b'mod sinifikanti peress li LOT biegħet għadd ta' sussidjarji biex tiffoka fuq in-negozju prinċipali tagħha u tiġġenera l-flus. Fl-2012, il-Kummissjoni investigat u ċċarat mil-lat tal-għajnuna mill-Istat, il-bejgħ fl-2010-2012 ta' tliet sussidjarji ta' LOT: LOT Services Sp. z o.o. (“LOT Services”), LOT Catering Sp. z o.o. (“LOT Catering”) u LOT Aircraft Maintenance Services Sp. z o.o.(“LOT AMS”) (8). Iktar riċenti, fl-2012-2013, LOT biegħet l-ishma kollha tagħha f'Petrolot Sp. z o.o. (“Petrolot”), Eurolot Sp. z o.o. (“Eurolot”) u Casinos Poland Sp. z o.o. (“Casinos Poland”).
(12)
Sa mill-1 ta' Diċembru 2013, LOT timpjega 1 661 persuna (tnaqqis meta mqabbel mal-2 130 impjegat fil-31 ta' Ottubru 2012) (9). Il-fatturat tagħha għas-sena finanzjarja li ntemmet fil-31 ta' Diċembru 2013 kien ta' PLN 3 147 miljun (madwar EUR 787 miljun) u għalhekk hija kklassifikata bħala intrapriża kbira.
(13)
LOT hija membru ta' Star Alliance u topera flotta ta' 47 inġenju tal-ajru. Qabel ir-ristrutturar (bejn Novembru 2011 u Ottubru 2012), il-kumpanija pprovdiet konnessjonijiet skedati għal 70 destinazzjoni fl-Ewropa, l-Amerika ta' Fuq, il-Lvant Nofsani u l-Asja, inkluż 51 konnessjoni għal destinazzjonijiet Ewropej, 11-il konnessjoni barra l-Ewropa u 8 konnessjonijiet domestiċi.
(14)
Il-Polonja tistma li fl-2012, is-sehem ta' LOT min-negozju Ewropew tat-trasport bl-ajru tal-passiġġieri kien taħt il-1 %. Bħala l-linja nazzjonali tal-ajru tal-Polonja, storikament LOT kellha pożizzjoni b'saħħitha f'dan l-Istat Membru. Madankollu, tul dawn l-aħħar sniin, affaċċjat kompetizzjoni dejjem ikbar mit-trasportaturi low cost (“LCCs”) u mil-linji tal-ajru tradizzjonali. Filfatt, is-sehem tagħha min-negozju li qed jikber tat-trasport bl-ajru tal-passiġġieri fil-Polonja naqas minn 55 % fl-2000 għal 27 % fl-2013. Fl-2012, LOT ġarret madwar 5 mijun passiġġier, filwaqt li fl-2013, l-ewwel sena sħiħa minn meta sar din ir-ristrutturar, LOT ġarret madwar 4,7 million passiġġier.
(15)
Il-kompetituri prinċipali ta' LOT jinkludu Ryanair, Wizzair u Lufthansa. Il-bażi ċentrali u tas-servizz ta' LOT hija l-Ajruport Chopin ta' Varsavja (Warsaw Chopin Airport). Il-Kumpanija tipprovdi wkoll konnessjonijiet internazzjonali minn ħames ajruporti reġjonali fil-Polonja.
(16)
L-oqsma prinċipali tal-attività fil-Polonja huma dawn li ġejjin:
-
It-trasport bl-ajru domestiku u internazzjonali ta' passiġġieri, bagalji, posta u merkanzija.
-
Kiri ta' inġenji tal-ajru
-
Għoti ta' servizzi relatati mat-trasport bl-ajru
L-attività prinċipali ta' LOT hija t-trasport bl-ajru regolari tal-passiġġieri. Il-biċċa l-kbira tal-passiġġieri tagħha jinġarru fuq titjiriet ta' distanzi qosra, li jiġġeneraw ukoll l-ikbar parti tad-dħul mill-bejgħ li tagħmel il-Kumpanija.
(17)
Tul dawn l-aħħar snin, LOT esperjenzat diffikultajiet finanzjarji severi, b'mod ewlieni minħabba operazzjonijiet ineffiċjenti, ambjent kompetittiv li qed jiddeterjora u l-kriżi finanzjarja u ekonomika globali. Il-Kumpanija rappurtat telf mill-attività prinċipali kull sena finanzjarja mill-2008. Minkejja l-bejgħ gradwali tas-sussidjarji u ta' assi oħrajn (li ġġenera PLN [1 200-1 400] (*) miljun sa mill-2009 (10)) LOT affaċċjat problemi kontinwi fil-fluss tal-flus li laħqu l-kulminu tagħhom f'Diċembru 2012 meta l-Kumpanija sabet ruħha fix-xifer ta' illikwidità u ġiet sfurzata titlob għajnuna ta' salvataġġ sabiex tevita insolvenza. Dejta finanzjarja magħżula tal-Kumpanija hija ppreżentata fit-Tabella 1 hawn taħt.
Tabella 1
Dejta finanzjarja magħżula ta' LOT fl-2010-2013 (f'PLN miljun)
2013
2012
2011
2010
Dħul mill-bejgħ
3 147,0
3 303,3
3 156,8
2 958,8
Telf mill-attività prinċipali
- 3,8
- 146,5
- 124,6
- 167,2
Profitt/telf nett
25,8
- 399,9
- 118,0
- 56,2
Inventarji
216,6
198,5
230,8
252,1
Assi netti
- 258,1
- 265,5
186,8
500,1
Dejn (11)
3 223,0
2 683,2
2 016,7
1 606,9
Imposti tal-imgħax
123,8
87,4
81,4
60,2
Flussi tal-flus mill-operazzjonijiet
123,8
- 240,9
- 63,9
- 13,8
Sors: Rapporti finanzjarji għas-snin: 2013, 2012, 2011 u 2010.
(18)
Fl-2012, il-Kumpanija rrappurtat telf nett ta' livell rekord ta' PLN 400 miljun, flussi ta' flus negattivi b'mod sinifikanti mill-operazzjonijiet, dejn dejjem jiżdied u ekwità negattiva.
2.2 IL-MIŻURA TAL-GĦAJNUNA
(19)
L-għajnuna għar-ristrutturar notifikata għandha tingħata mill-Ministeru tat-Teżor fil-forma ta' investiment ta' ekwità. Huwa previst li l-għajnuna se tikkonsisti fil-konverżjoni tas-self ta' salvataġġ f'ekwità fl-ammont ta' PLN 423 miljun, inkluż l-imgħax akkumulat sal-20 ta' Ġunju 2013 (l-ammont ta' mgħax attwali se jerġa' jiġi kkalkulat mid-data tal-konverżjoni) u żieda addizzjonali ta' kapital azzjonarju b'PLN 381,29 miljun. Permezz ta' ittra datata l-20 ta' Ġunju 2013, il-Polonja nnotifikat l-għajnuna tar-ristrutturar lill-Kummissjoni, flimkien mal-pjan ta' ristrutturar, ara l-premessa 1 hawn fuq. Il-pjan ta' ristrutturar jipprevedi għal-perjodu ta' ristrutturar li jibda fl-aħħar kwart tal-2012 u jispiċċa fl-2015.
III. IL-PJAN TA' RISTRUTTURAR
(20)
LOT identifikat il-fatturi maġġuri li ġejjin bħala l-kawża tad-diffikultajiet tagħha: dewmien fil-kunsinna u fl-operazzjonijiet tal-inġenju tal-ajru B787; il-kriżi ekonomika globali li qiegħda twassal biex il-konsumaturi korporattivi u istituzzjonali jnaqqsu l-ispejjeż tal-ivvjaġġar; is-saħħa dejjem tiżdied tal-LCCs u l-konsolidazzjoni tas-suq; it-taqlib fil-prezzijiet fis-suq domestiku kkawżat mill-attività fuq terminu qasir tal-kompetitur low-cost lokali, OLT Express; tnaqqis fid-domanda fis-suq tal-merkanzija; żieda fil-prezz tal-fjuwil tal-inġenji tal-ajru; ċaqliq fir-rati tal-kambju; setgħa ta' negozjar qawwija tal-fornituri; politika ta' saldu iktar stretta tal-operaturi tal-karti tal-kreditu; ostakoli legali li jillimitaw l-għażliet tal-privatizzazzjoni; nuqqas ta' strateġija fit-tul u ta' ġestjoni stabbli; flotta mhux ottimizzata u użu ineffettiv tar-riżorsi; trejdunjins b'saħħithom u nuqqas ta' effiċjenza fix-xogħol; ġestjoni ineffettiva tad-dħul; prodott mhux kompetittiv fir-rotot twal u inabbiltà li tattira traffiku bi prezz għoli; sehem żgħir ta' dħul addizzjonali b'marġini għoli; mezzi ta' bejgħ ineffettivi; kapitalizzazzjoni insuffiċjenti, nuqqas ta' investiment u nuqqas ta' stabbiltà finanzjarja; ġestjoni ineffettiva tar-riskju.
(21)
Sabiex tindirizza dawn il-fatturi, fl-aħħar kwart tal-2012, LOT bdiet timplimenta pjan ta' ristrutturar li għandu l-għan li jirrestawra l-vijabbiltà fit-tul sal-aħħar tal-2015.
3.1 MIŻURI TA' RISTRUTTURAR
(22)
Il-pjan ta' ristrutturar jipprovdi għall-implimentazzjoni ta' għadd ta' miżuri ta' ristrutturar, li jistgħu jinqasmu fl-oqsma prinċipali li ġejjin: (i) il-modernizzazzjoni tan-netwerk tat-titjiriet u tal-flotta; (ii) il-ġestjoni tad-dħul; (iii) prodott, distribuzzjoni u dħul addizzjonali; (iv) effiċjenza organizzazzjonali u ottimizzazzjoni interna; (v) ottimizzazzjoni ta' relazzjonijiet kummerċjali interni; (vi) inizjattivi ta' appoġġ addizzjonali. Kull wieħed minn dawn l-oqsma huwa deskritt fid-dettall hawn taħt.
3.1.1 Il-modernizzazzjoni tan-netwerk tat-titjiriet u tal-flotta
Il-modernizzazzjoni tal-flotta
(23)
Il-modernizzazzjoni tal-flotta hija fundamentali għall-pjan ta' ristrutturar u hija mistennija li twassal għal tnaqqis sinifikanti fl-ispejjeż operazzjonali. L-istruttura tal-flotta attwali ta' LOT hija kkunsidrata bħala diversifikata, skaduta u għalja żżejjed. L-iktar bidla importanti hija s-sostituzzjoni tal-inġenju tal-ajru B767 użat bħalissa bil-B787 il-ġdid fuq ir-rotot it-twal. Barra minn hekk, LOT għandha l-pjan li tirristruttura l-flotta li jibqa' bl-għan li tillimita l-għadd ta' tipi u subtipi ta' ajruplani u li tiżgura l-użu effiċjenti tagħhom. Il-modernizzazzjoni tal-flotta mhux se żżid l-għadd ta' sits offruti u għalhekk, il-kapaċità tal-Kumpanija. L-inventarju tal-flotta tnaqqas minn 59 inġenju tal-ajru f'Diċembru 2012 għal 47 inġenju tal-ajru bħalissa u huwa ppjanat li jerġa' jitnaqqas għal 38 inġenju tal-ajru fl-aħħar tal-perjodu ta' ristrutturar.
Boeing 787
(24)
LOT ordnat tmien inġenji tal-ajru B787, li sitta minnhom ġew ikkunsinjati sat-30 ta' April 2014. Il-kunsinna tal-aħħar żewġ inġenji tal-ajru hija ppjanata li ssir wara t-tmiem tal-perjodu ta' ristrutturar. Erba' B787 huma maħsubin li jintużaw waqt il-perjodu ta' ristrutturar, filwaqt li t-tnejn l-oħra huma ppjanati li jiġu ssullokati bi prezz ta' […].
(25)
LOT tikkunsidra l-introduzzjoni tal-inġenju tal-ajru B787 il-ġdid bħala xprunatur ewlieni għar-restawr tal-vijabbiltà. Skont LOT, il-B787 joffri vantaġġi sinifikanti mil-lat ta' spejjeż meta mqabbel mal-inġenju tal-ajru B767. Dawn il-vantaġġi jinkludu:
-
Konsum inqas ta' fjuwil għal kull siegħa blokk u għal kull kilometru sit disponibbli (“ASK”) ta' madwar 8-11 % li, flimkien ma' inqas ħin tal-ivvjaġġar, li jirriżulta f'madwar 15 % inqas konsum ta' fjuwil għal kull titjira;
-
Veloċità tal-kruċiera ogħla li tirriżulta f'ħin tal-ivvjaġġar iqsar (b'madwar 5 % fuq in-netwerk ta' LOT ta' konnessjonijiet fit-tul) li toħloq il-possibbiltà li l-ħin tax-xogħol tal-ekwipaġġ jiġi ottimizzat (12);
-
Inqas spejjeż fuq il-manutenzjoni teknika b'madwar 30 %;
-
Effiċjenza ogħla tat-trasport tal-merkanzija, li tissarraf f'vantaġġ fid-dħul ta' madwar 15 %;
-
Standardizzazzjoni tal-flotta, b'kuntrast mal-flotta diversifikata użata bħalissa ta' B767 li kienet ikkonfigurata u mgħammra b'mod differenti.
(26)
Huwa stmat li l-introduzzjoni tal-B787 se ttejjeb ir-riżultat finanzjarju ta' LOT b'madwar PLN [135-165] miljun kull sena (mill-2015 'il quddiem) meta mqabbel mar-riżultat iġġenerat mill-flotta tal-B767.
Boeing 737-400
(27)
L-għadd ta' inġenji tal-ajru B737-400 tnaqqas minn disa' għal tliet unitajiet, f'konformità mal-pjan ta' ristrutturar. Il-pjan ippreveda wkoll li mill- […] staġun […] il-B737-400 li jkun baqa' jiġu ssostitwiti b'inġenji tal-ajru b'korp dejjaq ta' ġenerazzjoni iktar ġdida (B737NG jew A319/A320). Madankollu, is-sostituzzjoni ma saritx fil-perjodu ta' żmien mistenni, peress li LOT sussegwentament qablet fuq estensjoni ta' lokazzjoni tal-B737-400 li baqa' għal […] snin oħra, sal- […]. Ir-rata tal-lokazzjoni se titnaqqas b'mod gradwali minn USD […] kull xahar/inġenju tal-ajru għal USD […] kull xahar/inġenju tal-ajru fl-aħħar sena tal-ftehim.
Embraer 170
(28)
Il-Kumpanija ppjanat li tirtira l-għaxar inġenji tal-ajru Embraer 170 (“E170”) kollha mill-flotta tagħha u li tissostitwixxihom bl-inġenju tal-ajru Bombardier Q400 (“DH4”). B'mod partikolari, il-pjan ta' ristrutturar ipprovda li […] l-inġenju tal-ajru E170 jinbiegħ jew jiġi sullokat mill-istaġun […] u l-[…] li jkun baqa' jitneħħew fl-istaġun […]. L-ewwel […] inġenju tal-ajru għadu ma nbiegħx/ġiex sullokat s'issa. Filwaqt li l-Kumpanija għadha qed tfittex b'mod attiv xerrejja biex jixtru jew jikru l-inġenju tal-ajru, hija ħejjiet xenarju ta' flotta alternattiva, li jassumi li jibqgħu jintużaw, sabiex timminimizza l-impatt tal-irtirar ittardjat fuq il-vijabbiltà finanzjarja. Dan ix-xenarju alternattiv se jkun segwit jekk LOT ma jirnexxiliex tbiegħ jew tissulloka l-Embraer u/jew sakemm ma jirnexxiliex tinnegozja rati ta' lokazzjoni baxxi b'mod suffiċjenti għad-DH4.
Embraer 175
(29)
LOT ippjanat li tirtira […] minn erbatax-il inġenju tal-ajru Embraer 175 (“E175”) mill-flotta tagħha mill-istaġun tax-xitwa tal-2014. It-tiċkin tal-flotta tal-inġenju tal-ajru E175 ġie bbażat fuq is-suppożizzjoni li LOT se tikri unitajiet addizzjonali ta' DH4 bħala sostituzzjoni għall-inġenji tal-ajru rtirati. Peress li rriżulta li l-unitajiet addizzjonali ta' DH4 jistgħu ma jkunux disponibbli għal lokazzjoni, LOT tikkunsidra li tuża l-flotta kollha tagħha ta' erbatax-il inġenju tal-ajru E175 sal-aħħar tal-perjodu ta' ristrutturar.
(30)
LOT implimentat miżuri addizzjonali ta' ristrutturar tal-flotta biex ittaffi l-impatt potenzjali tax-xenarju alternattiv tal-flotta fuq il-vijabbiltà finanzjarja. L-ewwel nett, kif imsemmi fil-premessa 27) hawn fuq, naqset ir-rati tal-lokazzjoni għat-tliet unitajiet ta' B737-400 u b'hekk mistennija tifranka sa USD […] miljun (madwar. PLN […] miljun) tul il-perjodu estiż ta' lokazzjoni. It-tieni nett, LOT tippjana li tikseb benefiċċji addizzjonali fl-ammont ta' PLN […] miljun kull sena miż-żieda tal-effiċjenza tal-attività tal-merkanzija (fl-2013 biss, l-attività tal-merkanzija kkontribwixxiet għat-titjib tal-EBIT b'PLN […] miljun meta mqabbel mal-pjan).
In-netwerk tat-titjiriet
(31)
Il-Kumpanija tippjana li tagħlaq ħames konnessjonijiet li ma ssodisfawx il-kriterji tal-profitabbiltà tagħha: […].
(32)
LOT tistima li l-għeluq tar-rotot mhux profittabbli se jtejjeb ir-riżultat finanzjarju b'madwar PLN [2,2-2,6] miljun kull sena.
3.1.2 Il-ġestjoni tad-dħul
(33)
Il-miżuri ta' ristrutturar fil-qasam tal-ġestjoni tad-dħul se jiffukaw fuq il-bidliet fl-istruttura tat-tariffa.
(34)
Skont il-pjan ta' ristrutturar, għat-titjiriet b'fattur ta' tagħbija ogħla minn [76-94] %, LOT tippjana li żżid is-sehem ta' passiġġieri ta' klassi ogħla b'[9-11] % fil-klassi li hija tariffa waħda ogħla mil-livell attwali u b'[4-6] % fil-klassi li hija żewġ tariffi ogħla mil-livell attwali. Barra minn hekk, id-definizzjoni tat-tariffa tal-konsumaturi kummerċjali fuq titjiriet qosra se tinbidel (13). Id-dħul ta' LOT huwa mistenni li jiżdied ukoll permezz tal-istabbiliment ta' tariffi iktar aggressivi fuq ċerti rotot twal. Il-benefiċċji mistennija mill-implimentazzjoni ta' din il-miżura huma stmati li jlaħħqu PLN […] miljun fl-2015.
(35)
L-analiżi tal-fattur tat-tagħbija fil-kategorija “business” uriet li […] sit baqgħu vojta fl-2012. Għalhekk, il-Kumpanija se tintroduċi l-possibbiltà li wieħed jixtri “upgrade” bi ħlas għal kategorija ogħla qabel it-titjira. Din il-miżura hija mistennija li timla 10 % tas-sits li kieku kienu jibqgħu vojta u se ttejjeb ir-riżultat finanzjarju b'madwar PLN […] miljun fl-2015.
(36)
L-istruttura tat-tariffa skont il-programm ta' promozzjoni bl-isem ta' “First Minute” li qed jiġi offrut bħalissa minn LOT se tinbidel biex telimina prezzijiet eċċessivament baxxi li kienu jiġu jintalbu fil-passat, mingħajr ġustifikazzjoni ekonomika. Dan għandu jikkontribwixxi għal tkabbir addizzjonali fid-dħul.
(37)
Il-kategorija “business” se tiġi eliminata mir-rotot domestiċi. Din il-miżura għandha l-għan li ttejjeb l-effettività tal-użu tas-sits f'inġenju tal-ajru. Fil-preżent, 3 sits fl-inġenju tal-ajru DH4 huma riservati għall-passiġġieri tal-kategorija “business”, għalkemm l-ebda servizz addizzjonali ma jiġi offrut lilhom. Li dawn is-sits jiġu liberati huwa stmat li jtejjeb ir-riżultat finanzjarju b'madwar PLN […] miljun fl-2015.
(38)
L-awditjar intern ta' LOT żvela li minħabba dgħjufija fis-sistema ta' kontroll intern, fil-passat ġew offruti tariffi favorevoli mingħajr ġustifikazzjoni. Din il-prattika se tkun projbita. Il-benefiċċju mistenni ta' din il-miżura huwa stmat li se jlaħħaq PLN […] miljun fl-2015.
(39)
B'kollox, bħala riżultat tal-miżuri tal-ġestjoni tad-dħul, il-Kumpanija tistenna li ttejjeb ir-riżultat mill-bejgħ b'madwar PLN [62-76] miljun fl-2015.
3.1.3 Prodott, distribuzzjoni u dħul addizzjonali
(40)
L-għan prinċipali ta' dan il-qasam ta' ristrutturar huwa li jiżdied id-dħul minn servizzi b'marġini għoli addizzjonali li mhumiex relatati direttament mal-bejgħ tal-biljetti. Is-sehem tad-dħul addizzjonali fid-dħul totali ta' LOT huwa taħt il-livell ta' kumpaniji pari u ħafna inqas minn dak tal-LCCs. LOT identifikat potenzjal ta' tkabbir f'dan il-qasam.
(41)
Inizjattivi ewlenin f'dan il-grupp jinkludu l-introduzzjoni ta' “SkyBar” (kejtering bi ħlas) fuq rotot qosra, servizzi abbord imnaqqsa għall-passiġġieri tal-kategorija “economy” u l-introduzzjoni ta' għadd ta' servizzi bi ħlas addizzjonali, pereż. bejgħ bla dazju, bagalja addizzjonali, spazju għas-saqajn miżjud, għażla tas-sits, prijorità għall-imbark, assigurazzjoni, kiri ta' karozzi u riservazzjoni ta' lukandi.
(42)
Mira oħra ta' dan il-qasam ta' ristrutturar hija li jitnaqqsu l-ispejjeż tal-bejgħ. Is-sehem tal-ispejjeż tal-bejgħ fl-ispejjeż totali ta' LOT jammonta għal […] % u huwa ogħla b'mod sinifikanti minn f'linji tal-ajru tradizzjonali oħra analizzati mill-Kumpanija.
(43)
Bħalissa, LOT tiġġenera biss madwar […] % tal-bejgħ totali permezz tal-websajt LOT.com. Dan jista' jiġi kkomparat ma' bejgħ onlajn medju fil-livell ta' 40 % fost trasportaturi konvenzjonali oħrajn u 80 % fil-każ tal-LCCs. Il-mezz tal-bejgħ onlajn ġie identifikat li għandu potenzjal kbir għal tkabbir futur minħabba l-prezz relattivament baxx tiegħu u l-kontroll għoli fuq il-proċess tal-bejgħ. Il-Kumpanija se tkompli tiżviluppa iktar il-bejgħ onlajn tagħha bir-rata ta' tkabbir stmat immirata ta' bejgħ onlajn mqabbel mal-bejgħ totali ta' mill-inqas […] % kull sena.
(44)
B'referenza għan-netwerk tal-aġenti tal-bejgħ ta' LOT, se jiġi implimentat programm ta' motivazzjoni ġdid […]. LOT se tirriorganizza wkoll in-netwerks domestiċi u barranin tagħha ta' uffiċċji tal-bejgħ fl-ajruporti u fiċ-ċentri tal-ibliet. Meta kkunsidrat l-ispiża għolja ta' dawn l-attivitajiet, il-Kumpanija ddeċidiet li tnaqqas dan il-mezz ta' distribuzzjoni tagħha għall-minimu meħtieġ.
(45)
LOT tippjana li tiżviluppa l-potenzjal tagħha għall-ġenerazzjoni tad-dħul fil-qasam tal-kummerċjalizzazzjoni, pereżempju, billi toffri spazju għar-reklamar (fl-inġenju tal-ajru jew fuq barra tiegħu) lil kumpaniji terzi tar-reklamar.
(46)
Il-Kumpanija tippjana wkoll li żżid il-bejgħ lill-klijenti korporattivi. Għal dan il-għan se tipparteċipa f'offerti biex tipprovdi servizzi tal-ivvjaġġar għal istituzzjonijiet u kumpaniji kbar permezz tas-sussidjarju LOT Travel (aġent IATA), billi ma toffrix biss is-servizzi tagħha, iżda s-servizzi ta' linji tal-ajru oħrajn ukoll, il-bejgħ ta' assigurazzjoni elettronika, servizzi tal-lukandi u biljetti tal-ferroviji. Barra minn hekk, il-Kumpanija tittama li tattira iktar traffiku business, grazzi għall-promozzjoni tal-programm “LOT for Business” indirizzat għas-settur tal-SME.
(47)
B'kollox, il-miżuri tar-ristrutturar imsemmija fil-premessi 41 sa 46 huma mistennija li jtejbu r-riżultat finanzjarju ta' LOT bi kważi PLN [76-94] miljun fl-2015.
3.1.4 Effiċjenza organizzazzjonali u ottimizzazzjoni interna
(48)
L-iktar miżuri importanti f'dan il-qasam ta' ristrutturar jinkludu (i) it-tnaqqis tal-ispiża tal-fjuwil, (ii) it-tnaqqis tal-ispiża tal-impjiegi u (iii) l-bejgħ ta' assi fissi.
(49)
L-ispiża tal-fjuwil tikkostitwixxi […] % tal-ispiża totali tal-Kumpanija. LOT tippjana li tintroduċi softwer ġdid bl-għan li tottimizza l-profil tat-titjiriet. Il-profil tat-titjiriet se jkun marbut ukoll mal-introduzzjoni ta' Indiċi tal-Ispejjeż dinamiku, li jagħmilha possibbli li tagħżel bejn il-minimizzazzjoni tal-konsum tal-fjuwil u t-twettiq tal-ħin skedat tat-titjiriet. Il-programm kollu suppost jikkontribwixxi PLN […] miljun addizzjonali ta' titjib fir-riżultat finanzjarju fl-2015.
(50)
Il-pjan ta' ristrutturar jipprovdi għal tnaqqis ta' 833 impjieg ekwivalenti għal full time (“FTEs”), jiġifieri, b'39 % meta mqabbel mal-livell ta' impjieg fil-31 ta' Ottubru 2012. It-tnaqqis huwa ppjanat li jaffettwa t-tipi kollha ta' impjegati: persunal li jaħdem fuq l-art (tnaqqis b'[…] FTEs) kif ukoll persunal tal-kokpit u tal-kabina (tnaqqis b'[…] FTEs). L-għan ta' dan it-tnaqqis hu li jaddatta l-livell ta' impjieg għad-daqs imnaqqas tan-netwerk tat-titjiriet u tal-flotta, kif ukoll biex iżid l-effiċjenza tal-forza tax-xogħol. L-impatt tat-tnaqqis tal-impjiegi fuq ir-riżultat finanzjarju tal-Kumpanija fl-2015 huwa stmat li jlaħħaq PLN […] miljun.
(51)
LOT bidlet il-politika tar-rimunerazzjoni għall-ekwipaġġ tal-kokpit u tal-kabina (skont ir-regolamenti l-ġodda, is-salarju ta' kull bdot u membru tal-ekwipaġġ tal-kabina se jkun strettament korrelatat mal-ħin attwali li huma jqattgħu fl-arja), u dan huwa mistenni li jiġġenera tfaddil sa PLN […] miljun fis-sena, u pprevediet għal iktar sensji fl-amministrazzjoni b'benefiċċju annwali stmat li jammonta għal PLN […] miljun. Barra minn hekk, LOT iddeċidiet li tiċċentralizza l-politika tal-akkwisti fi ħdan il-Kumpanija b'mira li tiffranka sa PLN […] miljun kull sena.
(52)
Il-Kumpanija għandha l-ħsieb li tbiegħ l-assi fissi (art, stabbilimenti u proprjetà immobbli) li huma mistennija li jiġġeneraw rikavat ta' darba fl-ammont ta' PLN […] miljun, kif ukoll tfaddil annwali ta' PLN […] miljun.
(53)
Miżuri oħrajn li għandhom jiġu implimentati f'dan il-qasam ta' ristrutturar (eż. it-tnaqqis tal-ispejjeż tal-kummerċjalizzazzjoni, vjaġġi business, tneħħija tas-silġ, taħriġ, kartollerija, tindif, eċċ.) għandhom potenzjal finanzjarju iżgħar.
(54)
B'kollox, il-miżuri kollha maħsubin f'dan il-qasam ta' ristrutturar huma previsti li jtejbu r-riżultat finanzjarju ta' LOT b'iktar minn PLN [156-190] miljun fl-2015.
3.1.5 L-ottimizzazzjoni ta' relazzjonijiet kummerċjali esterni
(55)
Il-Kumpanija tippjana li terġa' tinnegozja l-kuntratti kummerċjali tagħha mal-fornituri prinċipali kollha tagħha bl-għan li tnaqqas l-ispejjeż u li tottimizza l-ambitu tas-servizzi mogħtija.
(56)
L-ewwel nett, LOT tippjana li terġa' tinnegozja r-relazzjonijiet kummerċjali tagħha ma' “Przedsiębiorstwo Państwowe Porty Lotnicze” (Intrapriża Statali tal-Ajruporti Pollakki) (“PPL”) li tiġġestixxi l-Ajruport Chopin ta' Varsavja. Peress li r-rati uffiċjali fl-Ajruport Chopin ta' Varsavja huma meqjusin bħala ogħla mill-medja (14) f'ajruporti komparabbli, il-Kumpanija għandha l-intenzjoni li terġa' tinnegozja l-imposti tal-ajruport, filwaqt li tqis l-għadd kbir ta' operazzjonijiet imwettqa minn LOT fl-ajruport tal-bażi tagħha.
(57)
It-tieni nett, LOT biħsiebha terġa' tinnegozja r-relazzjonijiet kummerċjali tagħha ma' “Polska Agencja Żeglugi Powietrznej” (Aġenzija Pollakka tas-Servizzi tan-Navigazzjoni tal-Ajru) (“l-Aġenzija”). […]
(58)
It-tielet nett, LOT indikat l-intenzjoni tagħha li terġa' tinnegozja l-kuntratti ma' LOT AMS li tipprovdi tiswija u servizzi tekniċi. In-negozjar mill-ġdid se jikkonċerna l-iktar l-istabbiliment tal-metodi għall-ottimizzazzjoni tal-proċess ta' manutenzjoni, tiswijiet u saldi.
(59)
Fl-aħħar nett, LOT se tkompli n-negozjati ma' Eurolot bl-għan li […].
(60)
Bħala riżultat tal-ottimizzazzjoni tar-relazzjonijiet kummerċjali esterni, il-Kumpanija tistenna li ttejjeb ir-riżultat finanzjarju b'iktar minn PLN [54-66] miljun fl-2015.
3.1.6 Inizjattivi ta' appoġġ addizzjonali
(61)
Inizjattivi ta' appoġġ addizzjonali maħsuba fil-pjan ta' ristrutturar jinkludu, eż. (i) bidla fil-kultura organizzazzjonali u fis-sistema tal-ġestjoni; (ii) titjib fil-ġestjoni tal-flussi tal-flus; (iii) l-implimentazzjoni ta' politika ġdida tal-ġestjoni tar-riskju li tipproteġi lill-Kumpanija kontra varjazzjonijiet f'daqqa fil-prezzijiet tal-fjuwil u (iv) titjib fil-proċess tal-akkwist, inkluż l-introduzzjoni ta' għodod ġodda ta' appoġġ tat-Teknoloġija tal-Informatika. L-effetti ta' dawn il-miżuri huma diffiċli biex jiġu kkwantifikati u ma tqisux fil-projezzjonijiet finanzjarji.
3.1.7 Sommarju tal-miżuri ta' ristrutturar
(62)
L-impatt finanzjarju mistenni mill-implimentazzjoni tal-miżuri ta' ristrutturar kollha maħsuba fil-pjan ta' ristrutturar fis-sena 2015 (l-aħħar sena tal-perjodu ta' ristrutturar) huwa miġbur fit-tabella ta' hawn taħt:
Tabella 2
L-impatt finanzjarju stmat tal-miżuri ta' ristrutturar fl-2015
Qasam ta' ristrutturar
PLN miljun
Il-modernizzazzjoni tan-netwerk tat-titjiriet u tal-flotta
[132,8-167,6] (15)
Il-ġestjoni tad-dħul
[62-76];
Prodott, distribuzzjoni u dħul addizzjonali
[76-94];
Effiċjenza organizzazzjonali u ottimizzazzjoni interna
[156-190];
Ottimizzazzjoni ta' relazzjonijiet kummerċjali esterni
[54-66];
Inizjattivi ta' appoġġ addizzjonali
-
Sors: Pjan ta' ristrutturar
3.1.8 L-implimentazzjoni tar-ristrutturar s'issa
(63)
Fil-passat LOT kienet diġà għamlet tentattivi ta' ristrutturar iffinanzjati minn riżorsi proprji (il-bejgħ ta' sussidjarji, art, bini, proprjetà immobbli u assi finanzjarji). Dan l-aħħar, fl-2009-2012, il-Kumpanija implimentat programm ta' ristrutturar li fost affarijiet oħra pprovda għal tnaqqis fl-ammont tal-impjegati u tal-flotta, miżuri ta' tnaqqis tal-ispejjeż oħrajn, il-bejgħ ta' assi li mhumiex ewlenin u r-ristrutturar tad-dejn. Għalkemm irriżulta f'ċertu titjib tar-riżultat finanzjarju ta' LOT u tal-flussi tal-flus, irriżulta li huwa insuffiċjenti, partikolarment fit-tnaqqis tal-ispejjeż u ma rrestawrax il-profittabbiltà. Fl-istess ħin, il-bejgħ tal-assi li sar biex jiffinanzja dawn it-tentattivi ta' ristrutturar, illimita b'mod sinifikanti s-sorsi interni ta' finanzjament ta' LOT li jistgħu jintużaw biex jiffinanzjaw il-pjan ta' ristrutturar attwali.
(64)
Il-pjan ta' ristrutturar ikkomunikat lill-Kummissjoni fl-20 ta' Ġunju 2013 irrikonoxxa li t-tentattivi ta' ristrutturar ta' qabel saru f'kuntest ta' suq iktar pożittiv. Fl-2012, it-tieni fażi tal-kriżi finanzjarja kellha effett negattiv fuq in-negozju tal-linja tal-ajru. Barra minn hekk, kien hemm tendenzi negattivi fil-prezzijiet tal-fjuwil u r-rati tal-kambju. Il-konsolidazzjoni tas-suq dejjem tikber u s-setgħa dejjem tiżdied tat-trasportaturi low cost u mhux Ewropej għamluha iktar diffiċli għal linja tal-ajru tradizzjonali żgħira bħal LOT, biex topera b'suċċess fuq bażi awtonoma.
(65)
Fl-2013, wara l-ewwel sena sħiħa tal-implimentazzjoni tal-pjan ta' ristrutturar, il-prestazzjoni finanzjarja ta' LOT tjiebet. B'mod partikolari, irrappurtat profitt nett għall-ewwel darba mill-2007. Barra minn hekk, ir-riżultat finanzjarju attwali kien ħafna aħjar mit-tbassir fil-pjan ta' ristrutturar (profitt nett ta' PLN 26 miljun, kontra telf ippjanat ta' PLN 196 miljun). Il-flussi tal-flus mill-operazzjonijiet żdiedu b'mod konsiderevoli meta mqabbla mal-2012, prinċipalment bis-saħħa ta' riżultati finanzjarji aħjar.
(66)
Minkejja t-tijib tal-prestazzjoni finanzjarja, is-sitwazzjoni ta' LOT baqgħet diffiċli. Il-Kumpanija xorta kellha ekwità negattiva kbira u ġġenerat telf mill-attività ewlenija (jiġifieri, it-trasport tal-ajru). Id-dejn tagħha żdied, prinċipalment minħabba l-obbligi tal-lokazzjoni relatati mal-akkwist ta' inġenji tal-ajru ġodda (maħsub fil-pjan ta' ristrutturar).
(67)
Fir-rigward tal-modernizzazzjoni tal-flotta, l-inġenji tal-ajru B787 kollha ġew ikkunsinjati b'dewmien. Barra minn hekk, l-ewwel żewġ inġenji tal-ajru kellhom problemi tekniċi u ma setgħux jittajru bejn Jannar u Ġunju 2013. LOT ġarrbet telf straordinarju peress li kellha tiffinanzja inġenju tal-ajru sostitut. Fil- […], LOT iffirmat ftehim ma' Boeing li jipprovdi għal […].
(68)
Barra minn hekk, LOT baqgħet timplimenta l-istrateġija l-ġdida tagħha biex tindirizza l-kuntest tas-suq mibdul. Hija timmira li tikseb stabbiltà finanzjarja, billi tibni lealtà fit-tul min-naħa tal-konsumaturi, issir wieħed mill-iktar trasportaturi tan-netwerk kosteffettivi fl-Ewropa, terġa' ġġib lura t-tkabbir u fl-aħħarnett, billi tbiegħ il-Kumpanija lil investituri privati.
(69)
B'mod partikolari, LOT għandha tiffoka fuq li tipprovdi konnessjonijiet diretti mill-Polonja għal destinazzjonijiet tan-negozju prinċipali fl-Ewropa u fid-dinja, kif ukoll għall-iktar ċentri tal-komunità Pollakka importanti fl-Amerika ta' Fuq. Trid ukoll tattira klijenti mill-Ewropa Ċentrali u tal-Lvant biex toffrilhom konnessjonijiet twal mill-“hub” ta' Varsavja. Il-Kumpanija mhijiex interessata f'rotot turistiċi minn punt għal punt li joffru l-LCCs. LOT identifikat potenzjal ta' tkabbir fir-rotot twal minn u lejn il-Polonja u indikat li għandha l-ħsieb tespandi fuq dan is-suq wara r-ristrutturar, bl-użu tal-inġenju tal-ajru B787 il-ġdid, li huwa kkunsidrat bħala pilastru prinċipali tar-ristrutturar u tal-istrateġija l-ġdida.
(70)
Fir-rigward tal-bejgħ imbassar tal-Kumpanija lil investituri privati, il-Polonja emendat il-leġiżlazzjoni bl-għan li tiffaċilita l-privatizzazzjoni tal-Kumpanija. Skont il-liġi l-ġdida, investituri mill-Unjoni se jkunu jistgħu jakkwistaw sehem maġġuri f'LOT.
3.2 ĦARSA ĠENERALI LEJN L-ISPEJJEŻ TAR-RISTRUTTURAR U S-SORSI TA' FINANZJAMENT
(71)
L-ispejjeż tar-ristrutturar totali ta' LOT jammontaw għal PLN [2 000-2 400] miljun u jikkonsistu: (i) fl-akkwist ta' ħames inġenji tal-ajru B787 - PLN […] miljun; (ii) fl-ispiża tal-irtirar tal-B737-400 u tal-inġenju tal-ajru Embraer - PLN […] miljun; (iii) fil-kopertura parzjali tat-telf mill-operat u tad-diskrepanza fil-finanzjament - PLN […] miljun; (iv) fl-ispiża tar-ristrutturar tal-impjiegi - PLN […] miljun u (v) u ħlas mill-ġdid tas-self ta' salvataġġ (bl-imgħax akkumulat) - PLN 423 miljun.
(72)
L-ispejjeż tar-ristrutturar huma ppjanati li jiġu koperti: (i) minn kontribuzzjoni proprja li tammonta għal PLN [1 200-1 600] miljun u li tikkonsisti fil-lokazzjoni finanzjarja ta' ħames inġenji tal-ajru B787 u l-bejgħ ta' assi fissi; (ii) f'għajnuna mill-Istat li tlaħħaq l-ammont ta' PLN 804 miljun. Il-kontribuzzjoni proprja tammonta għal [60-67] % tal-ispejjeż tar-ristrutturar. L-ispejjeż tar-ristrutturar u s-sorsi ta' finanzjament huma miġbura fit-tabella ta' hawn taħt.
Tabella 3
L-ispejjeż tar-ristrutturar u s-sorsi ta' finanzjament (f'PLN miljun)
Spejjeż tar-ristrutturar
[2 000 -2 400 ]
L-akkwist ta' ħames inġenji tal-ajru B787
(…)
L-irtirar tal-B737-400 u tal-inġenju tal-ajru Embraer
(…)
Il-kopertura parzjali tat-telf mill-operat u d-diskrepanza tal-finanzjament
(…)
Ir-ristrutturar tal-impjiegi
(…)
Il-ħlas mill-ġdid tas-self ta' salvataġġ (bl-imgħax akkumulat)
423
Sorsi ta' finanzjament
[2 000 -2 400 ]
Il-lokazzjoni finanzjarja ta' ħames inġenji tal-ajru B787
(…)
Il-bejgħ tal-assi fissi
(…)
Il-kontribuzzjoni proprja totali
[1 200 -1 600 ];
Għajnuna mill-Istat
804
Sors: Pjan ta' ristrutturar
Spejjeż tar-ristrutturar
(73)
LOT iffirmat kuntratt ma' Boeing biex tikseb total ta' tmien inġenji tal-ajru B787. Skont il-pjan ta' ristrutturar, in-nefqa mġarrba mill-Kumpanija fir-rigward tax-xiri tal-ewwel ħames unitajiet fl-ammont ta' PLN […] miljun hija kkunsidrata bħala spiża tar-ristrutturar.
(74)
Bħala parti mill-miżuri tal-modernizzazzjoni tal-flotta, il-Kumpanija tippjana li tirtira sitt inġenji tal-ajru B737-400, […] E170 u […] E175. Se tħallas l-ispiża tal-obbligi tal-lokazzjoni u tal-manutenzjoni waqt il-perjodu tal-irtirar qabel l-inġenju tal-ajru jiġi rritornat, mibjugħ jew sullokat. L-ispiża totali tal-irtirar hija stmata li tlaħħaq PLN […] miljun.
(75)
Fil-bidu tal-perjodu tar-ristrutturar, il-Kumpanija hija mistennija li tiġġenera telf u flussi ta' flus negattivi. Sabiex tkopri dan it-telf u żżomm il-likwidità, ikollha bżonn ammont stmat ta' PLN […] miljun.
(76)
Il-pjan ta' ristrutturar jipprovdi għal tnaqqis tal-impjieg li jammonta għal 833 FTEs. LOT tistma li l-ispiża totali tat-tnaqqis tal-impjiegi se tammonta għal madwar PLN […] miljun u se tikkonsisti fil-komponenti li ġejjin: (i) programm ta' sensja volontarja (PLN […] miljun); (ii) il-proċess kollettiv ta' sensja (PLN […] miljun); (iii) benefiċċji għall-impjegati bbażati barra mill-pajjiż u soġġetti għal-liġi lokali (PLN […] miljun) u (iv) sensji oħrajn, eż. irtirar bikri (PLN […] miljun).
Sorsi ta' finanzjament
(77)
Fil-Ħarifa tal-2012, il-Kumpanija kisbet lokazzjoni finanzjarja minn bank kummerċjali mill-Istati Uniti l-[…] għall-akkwist ta' ħames inġenji tal-ajru B787, li hija nnotifikat bħala sors ta' kontribuzzjoni proprja. LOT għażlet l-offerta ta' […] minn 24 offerta kummerċjali miksuba mis-suq. L-għażla saret fuq il-bażi ta' analiżi tal-valur nett preżenti u r-rata medja tal-imgħax ponderata.
(78)
Il-perjodu tal-ħlas lura tal-lokazzjoni huwa ta' 12-il sena mid-data tal-kunsinna tal-inġenju tal-ajru. Il-Kumpanija hija obbligata tħallas tariffa inizjali fid-data tal-kunsinna tal-inġenju tal-ajru u l-pagamenti tal-lokazzjoni trimestrali li jitħallsu minn qabel bir-rata tal-imgħax ta' 3 xhur LIBOR + […] %, fil-każ tal-ewwel inġenju tal-ajru u rati fissi ta' bejn […] % u […] %, fil-każ tal-erba' inġenji tal-ajru li jmiss. L-istruttura tal-lokazzjoni finanzjarja hija bbażata fuq veikolu ta' skop speċjali (“SPV”), kumpanija inkorporata fl-Istati Uniti li sservi bħala intermedjarju bejn […] u LOT (16).
(79)
Il-lokazzjoni hija garantita bil-kollateral li ġej: (i) garanzija tal-esportazzjoni mill-Export Import Bank tal-Istati Uniti (“Ex-Im Bank”) mogħtija f'konformità mar-regoli tal-Ftehim Settorjali tal-Inġenji tal-Ajru l-Kbar (“LASU”) (17); (ii) rahan fuq l-inġenju tal-ajru; (iii) it-trasferiment tad-drittijiet mill-kuntratti tal-assigurazzjoni u (iv) rahan fuq l-ishma tal-SPV.
(80)
Il-garanzija Ex-Im Bank hija limitata fit-tul u fl-ammont, jiġifieri, tikkonċerna x-xiri ta' ħames B787 fil-forma ta' lokazzjoni finanzjarja b'tul ta' 12-il sena. Il-garanzija tkopri parti mill-prezz tal-akkwist ta' inġenju tal-ajru ([75-90] %). Il-bqija jrid jiġi kopert minn LOT. Id-dispożizzjoni tal-garanzija minn Ex-Im Bank kienet ibbażata fuq diliġenza dovuta ta' LOT, li vvalutat il-kundizzjoni finanzjarja tagħha u l-abbiltà li tħallas l-imgħax fuq l-obbligi tal-lokazzjoni.
(81)
Is-sors l-ieħor ta' kontribuzzjoni proprja, apparti l-lokazzjoni, huwa l-bejgħ ta' assi fissi li huwa mistenni li jiġġenera rikavat ta' PLN […] miljun.
(82)
L-għajnuna mill-Istat tikkonsisti fil-konverżjoni tas-self ta' salvataġġ f'ekwità fl-ammont ta' PLN 423 miljun u investiment ta' ekwità addizzjonali ta' PLN 381,29 miljun, kif deskritt fil-premessa 19.
3.3 IR-RESTAWR TAL-VIJABBILTÀ FIT-TUL
(83)
Il-pjan ta' ristrutturar jipprovdi għar-restawr tal-vijabbiltà fit-tul fl-2015. Il-projezzjonijiet finanzjarji li jkopru l-perjodu 2013-2018 ġew ippreparati skont l-agħar xenarju possibbli, ix-xenarju bażi u l-aħjar xenarju possibbli. Il-Kumpanija hija prevista li tirrapporta profitt mill-attività ċentrali, tiġġenera flussi ta' flus mill-operazzjonijiet u qligħ pożittiv fuq il-kapital użat (“ROCE”) mill-2014 'il quddiem. Mill-2015 'il quddiem huwa ppjanat li jinkiseb profitt nett. It-tabella ta' hawn taħt tippreżenta għażla ta' dejta finanzjarja projjettata skont ix-xenarju bażi.
Tabella 4
Għażla ta' dejta finanzjarja projettata skont ix-xenarju bażi (numri f'PLN miljun).
2013
2014
2015
2016
2017
2018
Dħul mill-bejgħ
[2 900 -3 400 ]
[2 900 -3 400 ]
[2 650 -3 150 ];
[3 300 -3 800 ];
[4 050 -4 550 ];
[4 300 -4 800 ];
Profitt/telf mill-attività prinċipali
[- 157 sa - 130]
71,0
[113-137];
[200-240];
[210-250];
[175-215];
Profitt/telf nett
196,1
[- 20 sa - 16]
[67-80];
[155-190];
[180-220];
[140-170];
Flussi tal-flus mill-operazzjonijiet
[- 175 sa - 145]
[170-206];
[300-360];
[360-440];
[370-450];
[335-415];
ROCE
[- 4,4 sa - 3,6] %
[2,7-3,3] %
[5-6] %
[9-11] %
[10-12] %
[8-10] %
Sors: Pjan ta' ristrutturar.
(84)
Il-projezzjoni finanzjarja hi bbażata fuq numru ta' suppożizzjonijiet li jikkonċernaw il-flotta, in-netwerk tat-titjiriet, l-organizzazzjoni interna, il-parametri operazzjonali u finanzjarji, l-indikaturi makroekonomiċi, il-prezz tal-fjuwil u l-livell tal-implimentazzjoni tal-miżuri tar-ristrutturar. Is-suppożizzjonijiet maġġuri huma miġbura hawn taħt:
-
Implimentazzjoni tal-miżuri tar-ristrutturar (fit-termini tal-impatt finanzjarju potenzjali): 85 % tal-potenzjal;
-
Prezz tal-fjuwil: USD 1 153/t fl-orizzont sħiħ tal-projezzjoni;
-
Rata tal-kambju PLN/USD: 3,22;
-
Fattur tat-tagħbija: taħt [67-83] % fl-istaġuni tax-xitwa u madwar [76-94] % fl-istaġuni tas-sajf;
-
Għadd ta' passiġġieri trasportati ('000): 2012/2013 - 4 766; 2013/2014: [4 300-5 300]; 2014/2015 - [3 800-4 600]; 2015/2016 - [4 200-5 100]; 2016/2017 - [4 800-5 900]; 2017/2018 - [5 100-6 300];
-
It-tkabbir tad-dħul tal-unità għal kull passiġġier fuq l-iskala tan-netwerk kollu tal-konnessjonijiet tat-titjiriet ta' LOT: fil-medja 2,5 % p.a. (meta jitqies l-effett taż-żieda fl-għadd tal-operazzjonijiet tat-titjiriet fuq ir-rotot ta' distanzi twal fis-snin 2016-2018, kif ukoll il-fattur tat-tagħbija li dejjem jiżdied fil-klassi business u l-klassi “economy” premium).
3.4 MIŻURI TA' KUMPENS
(85)
Bħala miżura ta' kumpens, LOT tipproponi li tagħlaq 19-il konnessjoni u tnaqqas il-frekwenza fuq 5 konnessjonijiet (18). Il-miżura proposta tikkorrispondi għal tnaqqis tal-kapaċità b'[13,5-16,5] % f'termini tal-ASK, meta mqabbel mal-perjodu ta' qabel ir-ristrutturar Novembru 2011 - Ottubru 2012. Skont LOT, l-ebda konnessjoni minn dawn ta' hawn fuq ma kienet qed tagħmel telf qabel ir-ristrutturar, kif meħtieġ mill-punt 40 tal-linji gwida tal-Komunità dwar l-għajnuna mill-Istat għas-salvataġġ u r-ristrutturar tad-ditti li jinsabu f'diffikultà (19) (“il-Linji gwida”).
(86)
Barra minn hekk, LOT tippjana li tagħlaq 5 konnessjonijiet (20), li jirrappreżentaw iktar tnaqqis tal-kapaċità b'[1,4-1,7] %, iżda ma tikkunsidrahomx bħala miżura ta' kumpens peress li kienu vvalutati minn LOT li qed jagħmlu telf, qabel ir-ristrutturar.
(87)
M'hemm l-ebda intenzjoni li tiżdied il-kapaċità fir-rotot twal fil-perjodu tar-ristrutturar.
(88)
B'riżultat tal-bidliet introdotti fin-netwerk ta' LOT, il-Kumpanija se toħroġ ukoll għadd ta' slots.
3.5 ID-DEĊIŻJONI TAL-FTUĦ
(89)
Fis-6 ta' Novembru 2013, il-Kummissjoni fetħet il-proċedura ta' investigazzjoni formali. Fid-deċiżjoni tal-ftuħ, il-Kummissjoni esprimiet dubji dwar il-prinċipju “tal-ewwel u tal-aħħar darba”, ir-restawr tal-vijabbiltà fit-tul, il-miżuri ta' kumpens u l-kontribuzzjoni proprja.
Il-prinċipju “tal-ewwel u l-aħħar darba”
(90)
Il-Kummissjoni esprimiet dubji dwar jekk LOT irċevietx għajnuna ta' salvataġġ jew ta' ristrutturar bil-ksur tal-prinċipju “tal-ewwel u tal-aħħar darba” b'riżultat tad-differimenti tal-imposti tal-ajruport ipprovduti lil LOT mill-ajruporti statali (21). Il-kwistjoni nġiebet għall-attenzjoni tal-Kummissjoni f'ilment mibgħut minn Ryanair li fih Ryanair allegat li l-Kumpanija kienet ingħatat linja ta' kreditu indefinita fir-rigward tal-imposti tal-ajruporti mill-ajruporti statali, għad-detriment tal-linji tal-ajru l-oħrajn kollha (ara t-Taqsima 1.2 hawn fuq).
(91)
B'mod partikolari, il-Kummissjoni esprimiet dubji dwar l-argument imressaq mill-Polonja li r-riżorsi tal-ajruporti statali mhumiex riżorsi tal-Istat. Barra minn hekk, il-Kummissjoni esprimiet dubji dwar jekk id-differimenti tal-imposti tal-ajruporti mogħtija lil LOT minn ajruporti statali kinux verament mogħtija skont it-termini tas-suq, meta jiġi kkunsidrat li l-perjodi tad-differimenti kienu twal, l-imgħax kien ta' spiss baxx u l-kollateral kien ta' spiss dgħajjef (22). Barra minn hekk, kien jidher li mhux l-obbligi differiti kollha finalment tħallsu lura.
Ir-restawr tal-vijabbiltà fit-tul
(92)
Il-Kummissjoni esprimiet xettiċiżmu li l-pjan ta' ristrutturar attwali se jirrestawra l-vijabbiltà ta' LOT u talbet lill-Polonja biex tiġġustifika aħjar din l-affermazzjoni. Innutat li LOT qabel kienet għamlet tentattivi għar-ristrutturar, li naqsu milli jirrestawraw il-profitabbiltà, għalkemm twettqu f'ambjent ta' negozju apparentament aħjar.
(93)
Is-sitwazzjoni tal-likwidità ta' LOT qajmet tħassib ukoll. Il-Kumpanija tilfet likwidità f'Diċembru 2012 u kienet prevista li se jerġa' jkollha nuqqas ta' flus f'Awwissu 2013 (minkejja li rċeviet l-għajnuna tas-salvataġġ). Għalkemm dan it-tbassir ma seħħx, il-marġini ta' sikurezza baqa' wieħed dgħajjef, peress li LOT eżawriet is-sorsi interni ta' finanzjament, wara l-bejgħ tal-assi u ma kellhiex aċċess għall-finanzjament estern (ħlief mil-lokazzjoni) minħabba l-kundizzjoni finanzjarja diffiċli tagħha.
(94)
Il-Kummissjoni ddubitat li l-problemi strutturali li ilhom preżenti ta' LOT se jiġu fil-biċċa l-kbira solvuti bl-introduzzjoni ta' inġenju tal-ajru B787 ġdid. LOT ippjanat li tikseb madwar 30 % tal-impatt finanzjarju totali stmat tar-ristrutturar mill-operazzjoni tal-inġenju tal-ajru B787. Il-Kummissjoni indikat li l-operazzjoni ta' dan l-inġenju tal-ajru B787 se jkollha biss impatt dirett fuq is-segment tas-suq ta' distanzi twal (li fl-2012 ammonta biss għal [ 25] % mid-dħul ta' LOT minn titjiriet skedati) u li jista' jkun hemm domanda insuffiċjenti biex tiżgura l-użu effiċjenti tal-inġenju tal-ajru l-ġdid.
(95)
Is-suppożizzjoni li sejrin jinkisbu iktar minn 30 % tal-benefiċċji tar-ristrutturar bis-saħħa tal-miżuri li għandhom x'jaqsmu mad-dħul (eż. id-dħul anċillari, il-ġestjoni tad-dħul) kienu jidhru stmati b'mod eċċessiv, peress li s-suċċess tagħhom jiddependi parzjalment fuq fatturi esterni, bħal pereżempju bidla fl-imġiba tal-konsumaturi. Barra minn hekk, xi wħud mill-miżuri ppjanati (pereż. l-introduzzjoni tal-kejtering bi ħlas), assoċjati b'mod komuni mal-LCCs, dehru li kienu f'kunflitt potenzjali mal-istrateġija ta' LOT biex tibqa' trasportatur tradizzjonali.
(96)
Is-suppożizzjoni ta' LOT li r-riżultat mill-attività ċentrali se jitjieb minn telf ta' PLN [130-157] miljun fl-2013 għal profitt ta' PLN [64-78] miljun fl-2014, jiġifieri, titjib b'PLN [194-235] miljun fi żmien 12-il xahar, ma kinitx tidher realistika, meta jitqies ir-rekord finanzjarju tal-passat tagħha (il-Kumpanija ma rrappurtatx profitt mill-attività prinċipali sa mill-2008) u t-telf preliminari sinifikanti rrekordjat fl-ewwel erba' xhur tal-2013.
(97)
Il-Kummissjoni ddubitat ukoll diversi suppożizzjonijiet li kienu l-bażi tal-projezzjoni finanzjarja li jinsabu fil-pjan ta' ristrutturar, b'mod partikolari:
a.
devjazzjonijiet relattivament żgħar tal-parametri ewlenin (dħul medju tal-unità għal kull passiġġier - b'1 %, għadd ta' passiġġieri - b'1 %, rata tal-kambju PLN/USD - b'10 %) mill-valur tal-linja tal-bażi preżunt fl-analiżi tas-sensittività u l-prezz fiss tal-fjuwil fuq projezzjoni b'orizzont ta' 6 snin li kienu jidhru dubjużi meta titqies il-volatilità storikament għolja tal-prezzijiet;
b.
l-abbiltà ta' LOT li tiġġenera r-rikavat ippjanat mis-sullokazzjoni tal-B787 u l-inġenju tal-ajru Embraer fl-2013-2018;
c.
l-ilħuq ta' 85 % tal-benefiċċji ta' ristrutturar ippjanati preżunti fix-xenarju bażi tal-projezzjoni finanzjarja.
L-evitar ta' distorsjonijiet bla bżonn tal-kompetizzjoni (miżuri ta' kumpens)
(98)
Il-Kummissjoni esprimiet riserva dwar il-metodoloġija ta' LOT biex tikkalkula l-profitabbiltà tar-rotot. Skont il-punt 40 tal-Linji gwida, l-għeluq tal-attivitajiet li jagħmlu telf ma jistgħux ikunu kkunsidrati bħala miżura ta' kumpens valida. Fir-rigward tar-riservai ta' hawn fuq, il-Kummissjoni ma kellix assigurazzjoni biżżejjed li din il-kundizzjoni ntlaħqet.
Għajnuna limitata għall-minimu, kontribuzzjoni proprja
(99)
Il-Kummissjoni esprimiet dubju dwar jekk il-lokazzjoni finanzjarja tal-inġenju tal-ajru B787 garantita mill-garanzija tal-aġenzija ta' kreditu għall-esportazzjoni (“ECA”) Ex-Im Bank tistax tiġi aċċettata bħala sors validu ta' kontribuzzjoni proprja. Meta jitqies li b'kollateral hekk b'saħħtu l-lokatur probabbilment kien se jirkupra ammont sħiħ ta' dejn f'każ ta' inadempjenza ta' LOT, il-lokazzjoni ma dehritx li hija sinjal ta' fiduċja fis-suq fir-ritorn ta' LOT għall-vijabbiltà, kif stipulat fil-punt 43 tal-Linji gwida.
IV. KUMMENTI MILL-POLONJA
(100)
Il-Polonja ssottomettiet kummenti u pprovdiet evidenza fir-rigward tal-kwistjonijiet kollha mqajma fid-deċiżjoni tal-ftuħ. Ikkonkludiet li l-miżura nnotifikata tissodisfa l-kundizzjonijiet kollha tal-Linji gwida. Il-Polonja pprovdiet ukoll aġġornament dwar l-implimentazzjoni tal-pjan ta' ristrutturar li juri li LOT għamlet progress sinifikanti fil-proċess tar-ristrutturar u li r-riżultati finanzjarji attwali tagħha fl-2013 kienu ħafna aħjar milli ppjanat.
Il-prinċipju “tal-ewwel u l-aħħar darba”
(101)
Fir-rigward tal-konformità mal-prinċipju “tal-ewwel u l-aħħar darba”, il-Polonja kkonfermat li l-obbligazzjonijiet ta' LOT li għandhom x'jaqsmu mal-imposti tal-ajruporti ġew differiti mill-ajruporti statali. Fl-istess ħin, il-Polonja żammet il-fehma tagħha li d-differimenti ma jikkostitwixxux għajnuna mill-Istat.
(102)
Skont il-Polonja, ir-riżorsi tal-ajruporti mhumiex riżorsi tal-Istat u d-deċiżjonijiet tal-ajruporti mhumiex imputabbli għall-Istat. Madankollu, anke jekk id-differimenti mogħtija mill-ajruporti kellhom ikunu ffinanzjati mir-riżorsi Statali, id-differimenti tal-imposti tal-ajruporti jissodisfaw ir-rekwiżiti tat-test tal-kreditur privat u għalhekk ma jikkostitwixxux għajnuna mill-Istat.
(103)
B'referenza għall-imputabbiltà, il-Polonja kkonfermat li l-ajruporti kollha li taw differimenti lil LOT huma kkontrollati b'mod dirett jew indirett mill-Istat Pollakk. Il-PPL, il-kumpanija li qed tiġġestixxi l-ajruport ta' Varsavja, tappartjeni kollha kemm hi lit-Teżor tal-Istat. L-ajruporti reġjonali fi Gdansk, Krakow, Poznan, Katowice u Wrocław (“ajruporti reġjonali”) jappartjenu lill-PPL, l-awtoritajiet reġjonali u kumpanija statali waħda.
(104)
Madankollu, il-Polonja reġgħet affermat l-argument li d-deċiżjonijiet meħuda mill-ajruporti mhumiex imputabbli għall-Istat, għaliex l-abbiltà tal-Istat li jikkontrolla l-ajruporti ma tiġġustifikax awtomatikament il-preżunzjoni li l-azzjonijiet tagħhom huma imputabbli għall-Istat. F'dan il-kuntest, il-Polonja reġgħet irreferiet għas-sentenza Stardust Marine (23). Il-Polonja enfasizzat li l-ajruporti mhumiex parti mill-amministrazzjoni pubblika u li jmexxu l-attivitajiet kummerċjali tagħhom indipendentament minn kwalunkwe interferenza Statali.
(105)
B'mod partikolari, il-Polonja spjegat li l-PPL għandha personalità ġuridika u topera f'konformità mal-Att dwar l-Intrapriża Statali “Ajruporti” tat-23 ta' Ottubru 1987 (24) (“L-Att dwar il-PPL”). Skont l-Att dwar il-PPL, l-operazzjonijiet tal-PPL jitwettqu indipendentament, f'konformità ma' prinċipji tan-negozju razzjonali u huma finanzjarjament awtonomi. Il-PPL ma tappartjenix għas-settur finanzjarju pubbliku; mhix iffinanzjata mill-baġit tal-istat u tkopri l-ispejjeż operazzjonali tagħha mid-dħul miksub mill-operazzjonijiet ekonomiċi proprji tagħha. L-operazzjonijiet huma kkontrollati u taħt is-superviżjoni tal-Ministru inkarigat mit-trasport li huwa intitolat jibdel jew jirrevoka d-deċiżjonijiet tad-Direttur Ġenerali tal-PPL biss jekk ikunu kontra l-liġi. Fl-opinjoni tal-Polonja, il-Ministru ma għandu l-ebda setgħa jinterferixxi fil-proċess tat-teħid ta' deċiżjonijiet dwar ir-relazzjonijiet kummerċjali tal-PPL.
(106)
Fir-rigward tal-ajruporti reġjonali, il-Polonja spjegat li dawk huma kollha kumpaniji legali privati (25) u huma soġġetti għal-liġi tal-kumpaniji ordinarja, jiġifieri, għall-Kodiċi Pollakk tal-Kumpaniji Kummerċjali (26) (“il-Kodiċi”). Dawn huma kumpaniji kapitali b'personalità legali separata u assi separati; li jaġixxu barra l-istrutturi tal-amministrazzjoni pubblika. Il-kumpaniji li jiġġestixxu l-ajruporti reġjonali fil-Polonja huma ġestiti mil-laqgħa tal-azzjonisti, bord superviżorju u l-bord tal-ġestjoni. Ir-rappreżentanti tal-awtoritajiet pubbliċi jkunu preżenti fil-laqgħat tal-azzjonisti u huma wkoll membri tal-bordijiet superviżorji tagħhom. Skont il-Kodiċi, il-bord tal-ġestjoni jmexxi l-affarijiet ta' kuljum tal-kumpanija u b'mod indipendenti jieħu deċiżjonijiet dwar kwistjonijiet minbarra dawk riservati għal korpi oħra tal-kumpanija. Konsegwentament, skont il-Polonja, meta wieħed jikkunsidra li l-konklużjoni tal-ftehimiet dwar id-differimenti tal-pagamenti mill-bord tal-ġestjoni ma teħtieġx il-kunsens tal-bord superviżorju jew tal-laqgħa tal-azzjonisti, id-deċiżjonijiet dwar id-differimenti kienu deċiżjonijiet indipendenti tal-ajruporti meħudin mingħajr interferenza mill-Istat.
(107)
B'referenza għat-test tal-kreditur privat, il-Polonja resqet diversi tipi ta' argumenti sabiex tagħti prova li d-differimenti tat-tariffi tal-ajruporti kienu konklużi fuq it-termini tas-suq.
(108)
L-ewwel nett, il-Polonja indikat il-kuntest ekonomiku li fih l-ajruporti ddeċidew li jiddifferixxu l-imposti tal-ajruporti għal LOT: tnaqqis serju fir-rata tal-ekonomija tal-2009 (27) kif ukoll avvenimenti straordinarji oħrajn (l-eruzzjoni tal-vulkan Eyjafjallajökull f'April 2010). Għalhekk, skont il-Polonja, huma u jagħtu d-differimenti, l-ajruporti setgħu jassumu li l-problemi ta' LOT kienu ta' natura temporanja.
(109)
It-tieni nett, il-Polonja enfasizzat li LOT bħala konsumatur prinċipali tal-ajruporti ġġenerat parti konsidervoli mid-dħul tagħhom, filwaqt li d-differimenti kkostitwixxew biss frazzjoni tal-fatturat bejn l-ajruporti u LOT (28). Għalhekk il-partijiet kienu interessati li jkomplu l-kooperazzjoni tagħhom. F'xenarju kontrofattwali, l-insolvenza ta' LOT kien se jkollha effett negattiv fuq l-operazzjonijiet tal-ajruporti (29).
(110)
It-tielet nett, il-Polonja spjegat li mill-perspettiva tal-ajruporti, kien ikun aħjar li wħud mill-pagamenti ta' LOT jiġu differiti, milli t-trasportatur jitqiegħed f'insolvenza. B'mod partikolari għaliex fiż-żmien ta' meta saru d-deċiżjonijiet tad-differiment, LOT xorta kellha assi li setgħu intużaw bħala kollateral. B'paragun, fil-każ ta' insolvenza, ir-riċevabbli tal-ajruporti kienu jerġgħu jitħallsu lura fl-aħħar katgorija ta' kredituri, b'perċentwal ħafna iktar baxx milli fil-każ tad-differiment (30). Barra minn hekk, fil-Polonja, il-proċedimenti tal-insolvenza jieħdu madwar tliet snin u tliet snin u nofs li jmorru lil hinn mill-perjodu ta' differiment medju ta' madwar sitt xhur u nofs mogħtija lil LOT mill-ajruporti, ara l-premessa 114 hawn taħt.
(111)
Ir-raba', skont il-Polonja, it-termini u l-kundizzjonijiet tad-differimenti rriflettew bis-sħiħ il-kundizzjonijiet tas-suq, fir-rigward: (i) ir-rata tal-imgħax, (ii) il-kollateral u (iii) il-perjodi ta' differiment.
(112)
B'mod partikolari, fir-rigward tar-rata tal-imgħax (31), il-Polonja tindika li r-rata tal-imgħax applikata fil-każ tal-ftehimiet ta' differiment għandha tiġi distinta mill-imgħax statutorju (32), li huwa forma ta' penali għal ħlas tard, filwaqt li l-iskop tal-ftehimiet ta' differiment kien li jippermetti lid-debitur jerġa' jħallas l-obbligazzjonijiet fi żmien raġonevoli.
(113)
Fir-rigward tal-kollateral, il-Polonja tenfasizza li għal żewġ terzi tal-ftehimiet ta' differiment, l-ammont differit kien garantit minn ipoteki u wegħdiet fuq l-assi ta' LOT. Għall-biċċa l-kbira tal-ftehimiet ta' differiment li jibqa', l-ammont differit (33) kien garantiti b'ċedoli vojta li jaċċelleraw il-ġbir tad-dejn. Għal sitt ftehimiet biss ma kienx hemm kollateral. Madankollu, f'kull każ LOT irrikonoxxiet id-dejn tagħha lejn ajruport partikolari, u dan ippermettilu biex faċilment jippreżenta pretensjoni fil-qorti, jekk ikun meħtieġ.
(114)
Fir-rigward tal-perjodi differiti, il-Polonja tenfasizza li l-perjodu medju ta' differiment kien ta' madwar sitt xhuw u nofs li huwa vantaġġuż jekk jiġi kkomparat mat-tul tal-proċediment ta' litiġju fil-Polonja (iktar minn sentejn) (34) faċilment jew mat-tul tal-proċedimenti ta' insolvenza (medja ta' tliet snin sa tliet u nofs) (35).
(115)
Il-Polonja sostniet ukoll li kredituri privati oħrajn ta' LOT ippermettewlha li tiddifferixxi l-ħlas ta' dejn ta' mijiet ta' miljuni ta' PLN fuq il-perjodi simili ta' differiment u f'kundizzjonijiet simili, inkluż rata ta' mgħax inqas mill-imgħax statutorju jew mingħajr imgħax u f'xi każijiet ukoll mingħajr kollateral (36).
(116)
Fl-aħħar nett, il-Polonja kkonfermat li l-pagamenti differiti kollha tħallsu lura bis-sħiħ.
(117)
Barra minn hekk, sabiex tiġġustifika l-pożizzjoni tagħha kif deskritt fil-premessi 101 - 116 hawn fuq, il-Polonja bagħtet rapport ippreparat minn KPMG Advisory Spółka z ograniczoną odpowiedzialnością sp. k.. (“KPMG”/“Rapport KPMG”). Ir-Rapport tal-KPMG jiddeskrivi l-proċess tat-teħid ta' deċiżjonijiet tal-ajruporti li wassal għal kull wieħed mill-ftehimiet ta' differiment. Ir-Rapport tal-KPMG jipprovdi wkoll analiżi tas-suq għal kull wieħed mill-ftehimiet ta' differiment. Il-metodoloġija użata minn KPMG għall-iskopijiet tal-analiżi tas-suq hija bbażata fuq il-paragun ta' xenarju bażi (37) (jiġifieri, differiment tal-imposti tal-ajruport) ma' xenarju alternattiv (38) (jiġifieri, l-ebda differiment ma jingħata lil LOT). Sabiex jiġi vverifikat ir-raġunament ekonomiku tal-ftehimiet ta' differiment, ix-xenarju bażi u dak alternattiv ġew ipparagunati fuq il-bażi tal-valur attwali u preżenti nett. Il-paragun ta' dawn iż-żewġ xenarji wera li d-differiment tal-imposti tal-ajruporti, f'kull każ kien ekonomikament razzjonali u iktar ta' benefiċċju għall-ajruporti milli x-xenarju alternattiv tal-bidu ta' proċedimenti ta' insolvenza.
Ir-restawr tal-vijabbiltà fit-tul
(118)
Il-Polonja sostniet li LOT issa hija f'pożizzjoni aħjar biex tirrestawra l-vijabbiltà milli matul it-tentattivi ta' ristrutturar mingħajr suċċess preċedenti. L-ewwel nett, irċeviet l-inġenju tal-ajru B787 tant mistenni, li huwa pilastru prinċipali tal-pjan ta' ristrutturar tagħha. It-tieni nett, LOT indirzzat nuqqasijiet ta' tentattivi preċedenti billi ffukat fuq il-problemi li qabel ma kinux solvuti (pereż. tnaqqis iktar konsistenti fl-impjiegi). It-tielet nett, l-ambjent makroekonomiku tjieb. Fl-aħħar nett, ir-riżultati finanzjarji attwali ta' LOT wara ħames perjodi ta' tliet xhur mill-implimentazzjoni tal-pjan ta' ristrutturar huma ppjanati ħafna aħjar.
(119)
Is-sitwazzjoni tal-likwidità ta' LOT tjiebet. Mhux biss ma tilfitx likwidità f'Awwissu 2013, kif kien imbassar fil-pjan ta' ristrutturar, iżda kisbet sorsi ta' finanzjament addizzjonali, pereż. il-[…] mill-Boeing […]. Fil-fatt, il-flussi tal-flus attwali mill-operazzjonijiet fl-2013 ġew ippjanati aħjar.
(120)
L-istess, l-impatt finanzjarju reali tal-introduzzjoni tal-B787 irriżulta li huwa aħjar milli kien ippjanat. Kellu impatt pożittiv mhux biss fuq is-segment ta' titjiriet fit-tul, iżda fuq in-netwerk kollu tat-titjiriet. L-inġenju tal-ajru mhux mistenni li jsolvi l-problemi strutturali li ilhom preżenti ta' LOT waħdu, iżda flimkien mal-miżuri ta' ristrutturar l-oħra. It-traffiku fuq ir-rotot li għandhom jiġu servuti mill-inġenju tal-ajru B787 (l-Amerika ta' Fuq, l-Asia ta' Fuq u tax-Xlokk) huwa mbassar li se jikber b'6,5 % għal 10,6 % p.a. u għalhekk l-inġenju tal-ajru mhux se jkun wieħed mhux użat biżżejjed.
(121)
Fl-2013, il-miżuri li għandhom x'jaqsmu mad-dħul iġġeneraw [ 100] % tal-potenzjal finanzjarju pjanat preżunt fil-pjan ta' ristrutturar. F'Awwissu 2013, LOT introduċiet b'suċċess il-kejtering bi ħlas u ma kellhiex rispons negattiv mill-konsumaturi. Skont riċerka tas-suq, il-passiġġieri mhumiex kontra servizzi bi ħlas. Iż-żieda fid-dħul anċillari hija konsistenti mat-tendenza attwali tas-suq li biha l-linji tradizzjonali jimxu lejn mudell ta' negozju ibridu li jħaddan xi karatteristiċi tal-LCCs u għalhekk ma għandhiex teqred l-marka ta' LOT jew tiskoraġġixxi lill-konsumaturi.
(122)
Ir-riżultat finanzjarju attwali għall-2013 kien ħafna aħjar minn dak li kien preżunt fil-pjan ta' ristrutturar. LOT identifikat sorsi potenzjali ta' iktar titjib. Dan jindika li l-profitt imbassar mill-attività ċentrali għall-2014 huwa wieħed li jista' jinkiseb.
(123)
Il-Polonja pprovdiet analiżi ta' sensittività li turi li anke b'devjazzjonijiet usa' tal-parametri prinċipali mil-linja bażi minn dawk preżunti fil-pjan ta' ristrutturar, LOT iżżomm likwidità fl-orizzont kollu tal-projezzjoni finanzjarja 2014-2018. Il-prezz tal-fjuwil, li diġà huwa preżunt f'livell konservattiv ħafna ('il fuq mill-massimu storiku ta' 10 snin ta' LOT u 12,1 % ogħla mill-prezz tas-suq fiż-żmien tan-notifika) huwa improbabbli li jiżdied b'mod drastiku. Dwar ir-rikavat ppjanati mis-sullokazzjoni tal-inġenju tal-ajru, LOT ippreparat xenarju alternattiv tal-flotta li jipprovdi għal użu itwal ta' xi wħud mill-inġenji tal-ajru. Il-Polonja pprovdiet projezzjonijiet finanzjarji li juru li jekk dan ix-xenarju filfatt jiġi implimentat, LOT xorta waħda tkun tista' terġa' ssir vijabbli. Il-Polonja indikat ukoll li fl-2013, il-Kumpanija kisbet [ 100] % tal-benefiċċji ta' ristrutturar ippjanati (kontra l-85 % preżunti fil-pjan).
L-evitar ta' distorsjonijiet bla bżonn tal-kompetizzjoni (miżuri ta' kumpens)
(124)
Il-Polonja kompliet tikkjarifika l-mod li bih LOT tikkalkula l-profitabbiltà tar-rotot (ara t-Taqsima 7.3.4). Enfasizzat li l-metodoloġija hija f'konformità mal-istandard tal-industrija.
Għajnuna limitata għall-minimu, kontribuzzjoni proprja
(125)
Il-Polonja pprovdiet evidenza li turi li Ex-Im Bank wettaq diliġenza dovuta fuq LOT qabel ma ftiehem li jagħti l-garanzija u spjegat li fl-2012, madwar 30 % tat-tranżazzjonijiet finanzjarji tal-inġenji tal-ajru madwar id-dinja ġew konklużi bil-parteċipazzjoni tal-ECA. Il-Polonja infurmat ukoll lill-Kummissjoni li wieħed mill-offerenti offra finanzjament lil LOT mingħajr il-garanzija tal-ECA. Barra minn hekk, ir-riskju ta' LOT kien evalwat mis-suq kapitali tal-Istati Uniti fejn fl-2013, il-lokazzjoni ġiet rifinanzjata b'susseċċ minn investituri privati.
(126)
Barra minn hekk, il-Polonja indikat li lokazzjoni finanzjarja hija forma aċċettabbli ta' kontribuzzjoni proprja skont il-prattika tat-teħid tad-deċiżjonijiet tal-Kummissjoni u saħqet li hija forma tipika ta' akkwist ta' finanzjament ta' inġenju tal-ajru. Skont il-Polonja, il-lokazzjoni finanzjarja ta' inġenju tal-ajru ġdid, f'termini simili għal dawk mogħtija lil LOT, ara l-premessi 77 - 80 hawn fuq, (inkluż it-tip ta' kollateral użat), hija forma standard ta' finanzjament fl-industrija tal-linji tal-ajru u riċentament intużat minn ħafna linji tal-ajru Ewropej oħrajn, pereż. Ryanair, KLM, Norwegian Air, Czech Airlines, Austrian Airlines u Alitalia.
V. KUMMENTI MINN PARTIJIET INTERESSATI
(127)
Il-Kummissjoni rċeviet kummenti minn seba' partijiet interessati: Ryanair, International Airlines Group (“IAG”), żewġ partijiet li ma xtaqux jiżvelaw l-identità tagħhom, it-trejdunjin “NSZZ Solidarność 80” tal-PPL (“it-trejdunjin”), il-PPL innifisha u l-assoċjazzjoni tan-negozju “Employers of Poland” (Impjegaturi tal-Polonja).
(128)
Ryanair tenniet l-allegazzjoni tagħha, oriġinarjament espressa fl-ilment, li LOT diġà rċeviet għajnuna mill-Istat fil-forma ta' imposti differiti tal-ajruporti mogħtija mill-ajruporti statali Pollakki. Barra minn hekk, Ryanair esprimiet dubji dwar ir-ritorn għall-vijabbiltà ta' LOT, billi argumentat li t-tentattivi ta' ristrutturar tal-passat ma rnexxewx, li l-benefiċċji mill-introduzzjoni tal-inġenju tal-ajru B787 huma ottimisti wisq u li LOT jaf ma tkunx tista' tnaqqas l-ispejjeż tagħha fuq l-okkupazzjoni minħabba pressjoni possibbli minn trejdunjins.
(129)
Skont l-IAG, in-netwerk ta' titjiriet twal ta' LOT għandu jiġi ristrutturat ukoll. Speċifikament, l-IAG temmen li ma hemmx domanda biżżejjed biex tiġi appoġġjata l-kapaċità li LOT tiskjera fuq is-suq tal-Istati Uniti. IAG tikkwota l-eżempju ta' Malév li ppruvat u ma rnexxielix issostni servizzi diretti minn Budapest għal New York. B'referenza għal-lokazzjoni finanzjarja tal-inġenju tal-ajru B787, IAG osservat li l-valutazzjonijiet minn Ex-Im Bank u tal-bank kummerċjali mutwanti bilfors jsiru jew qabel il-kwistjonijiet tal-likwidità attwali jew b'antiċipazzjoni ta' għajnuna mill-Istat.
(130)
L-ewwel parti li ma xtaqitx tiżvela l-identità tagħha ssottomettiet li l-pjan ta' ristrutturar ta' LOT la kien kredibbli u lanqas kien wieħed li jista' jinkiseb u mhux se jirrestawra l-vijabbiltà fit-tul ta' LOT. Indikat li r-ROCE mbassar huwa wisq ottimist u osservat li LOT tippjana li żżid il-kapaċità fi żmien meta s-suq Pollakk qed isofri minn kapaċità eċċessiva. Ikkunsidrat ukoll li l-imposti tal-ajruporti differiti jikkostitwixxu għajnuna mill-Istat. Hija osservat ukoll li l-kejl tal-profittabbiltà tar-rotot proposti bħala miżuri kumpensatorji fuq il-bażi ta' spiża biss varjabbli mhuwiex xierqa fuq terminu twil. Skont il-partijiet interessati, fuq terminu twil ir-rotot kollha għandhom jitkejlu fuq dak li LOT tirreferi għalih bħala l-bażi ta' Marġini 2. Esprimiet ukoll il-fehma li l-lokazzjoni finanzjarja tal-inġenju tal-ajru B787 ma għandhiex tkun aċċettata bħala sors ta' kontribuzzjoni proprja peress li ma turix il-konfidenza tas-suq fir-ritorn għall-vijabbiltà ta' LOT.
(131)
It-tieni parti interessata li ma xtaqitx tiżvela l-identità tagħha osservat li bis-saħħa tal-għajnuna mill-Istat, LOT żiedet il-kapaċità tagħha fis-suq charter Pollakk, li allegatament iddeterjorat il-pożizzjoni kompetittiva tal-parti interessata u kisret ir-regoli tal-għajnuna mill-Istat tal-UE. Il-parti esprimiet ukoll dubji dwar ir-ritorn għall-vijabbiltà ta' LOT, billi fost affarijiet oħrajn argumentat li l-benefiċċji tal-B787 huma stmati b'mod eċċessiv u li t-tbassir finanzjarju jidher li huwa wieħed mhux reali. Iddubitat ukoll mill-profitabbiltà tar-rotot proposti bħala miżuri ta' kumpens. Fl-aħħar nett, temmen li l-lokazzjoni finanzjarja ma għandhiex titqies bħala kontribuzzjoni proprja għaliex prattikament ma involviet l-ebda riskju għall-banek ta' finanzjament.
(132)
Barra minn hekk, din il-parti interessata qajmet ukoll il-kwistjoni tal-imposti tal-ajruporti differiti (39). Ġabet ukoll għall-attenzjoni tal-Kummissjoni diversi tranżazzjonijiet oħrajn ta' LOT li allegatament ikkostitwixxew għajnuna mill-Istat. Dawn it-tranżazzjonijiet jinkludu:
a.
il-bejgħ tal-proprjetà immobbli, jiġifieri: (i) il-bejgħ fl-2011 tal-bini tal-uffiċċju ta' LOT, flimkien ma' art fi 17 Stycznia Street 43 (“Il-Kwartieri Ġenerali”) lill-kumpanija statali Powszechny Zakład Ubezpieczeń S.A./PB1 (“PZU”, “PZU/PB1”) għall-ammont ta' PLN […] miljun (madwar EUR […] miljun) u (ii) il-bejgħ fl-2012 tal-proprjetà immobbli ta' LOT fi 17 Stycznia Street 39 lil TF Silesia li hija proprjetà statali għall-ammont ta' PLN […] miljun (madwar EUR […] miljun);
b.
il-bejgħ tas-sussidjarji ta' LOT lil kumpaniji statali; jiġifieri: il-bejgħ fl-2010 ta' LOT Services ogħla mill-prezz tas-suq, anke jekk il-kumpanija kienet insolventi, il-bejgħ ta' LOT AMS, anke jekk kienet “f'sitwazzjoni finanzjarja ħażina ħafna”, il-bejgħ f'Diċembru 2012 ta' Petrolot, il-bejgħ f'Settembru 2012 ta' Eurolot, il-bejgħ fis-snin 2009-2010 ta' LOT Cargo S.A. (“LOT Cargo”) u ta' Casinos Poland.
(133)
It-trejdjunjin primarjament tallega li l-għajnuna għar-ristrutturar se tikser il-prinċipju “tal-ewwel u l-aħħar darba”, għaliex LOT kienet diġà rċeviet għajnuna mill-Istat fil-forma ta' numru ta' miżuri, l-aktar sinifikanti, l-imposti tal-ajruporti differiti. It-trejdunjin ġabet għall-attenzjoni tal-Kummissjoni diversi tranżazzjonijiet oħrajn ta' LOT li allegatament ikkostitwixxew għajnuna mill-Istat. Dawn it-tranżazzjonijiet jinkludu:
a.
il-bejgħ minn LOT ta' proprjetà immobbli lil kumpaniji statali oħrajn (jiġifieri: il-bejgħ tal-Kwartieri Ġenerali ta' LOT, il-bejgħ tal-proprjetà immobbli fi 17 Stycznia Street 39, il-bejgħ ta' proprjetà immobbli ta' investiment, flimkien mal-assi fissi tat-terminal tal-merkanzija (“Terminal tal-Merkanzija”) u l-bejgħ ta' proprjetà immobbli ta' investiment, flimkien mal-assi fissi tal-faċilitajiet tal-kejtering (“Faċilitajiet tal-Kejtering”);
b.
il-bejgħ tas-sussidjarji ta' LOT bi prezz stabbilit ogħla mill-valur tas-suq lil kumpaniji statali oħrajn (jiġifieri: il-bejgħ ta' LOT Services, LOT Catering Sp. z o.o. (“LOT Catering”), LOT AMS, Petrolot u Eurolot;
c.
l-għoti lil LOT ta' self minn kumpaniji statali li l-attivitajiet tagħhom ma jikkonċernawx prinċipalment attivitajiet ta' kreditu (jiġifieri: żewġ self mogħtija minn kumpaniji li jappartjenu għal PZU Group f'Diċembru 2009 u Frar 2010 għal ammont totali ta' PLN […] (madwar EUR […]); self mogħti minn TF Silesia, Operator Logistyczny Paliw Płynnych Sp. z o.o. (“OLPP”) u Polski Koncern Naftowy ORLEN S.A. (“PKN Orlen”) għal ammont totali ta' PLN […] (madwar EUR […]);
d.
il-provvediment ta' servizzi oħra: PKN Orlen u s-sussidjarju tagħha Petrolot allegament fornew lil LOT bi fjuwil bi prezz imnaqqas.
(134)
Barra minn hekk, it-trejdunjins esprimew il-fehma li l-pjan ta' ristrutturar mhux se jirrestawra l-vijabbiltà fit-tul ta' LOT u li l-lokazzjoni mhijiex sinjal tat-twemmin tas-suq tar-ritorn tal-vijabbiltà.
(135)
PPL, is-sid tal-Ajruport Chopin ta' Varsavja, iddikjara li l-azzjonijiet tiegħu mhumiex imputabbli għall-Istat peress li d-deċiżjonijiet kummerċjali tiegħu jittieħdu b'mod awtonomu. Il-ftehimiet konklużi ma' LOT għad-differiment tal-ħlasijiet tal-imposti tal-ajruporti kienu konformi mas-suq u ekonomikament l-iktar razzjonali. Il-PPL iddikjara li ftehimiet simili, għalkemm fuq skala iktar baxxa, ġew konklużi ma' linji tal-ajru oħrajn u ġew proposti lil LCCs. LOT hija sieħeb strateġiku tal-PPL u għandha impatt sinifikanti fuq l-iżvilupp fit-tul tal-Ajruport Chopin ta' Varsavja. L-insolvenza potenzjali ta' LOT tnaqqas it-traffiku lejn u minn Varsavja u se jkollha impatt negattiv fuq l-ekonomija Pollakka.
(136)
L-assoċjazzjoni tan-negozju “Employers of Poland” tibbaża fuq il-Kummissjoni biex tapprova l-għajnuna għar-ristrutturar. Temmen li LOT tinsab fi triqtha biex terġa' tikseb il-vijabbiltà li hija kkonfermata bir-riżultati finanzjarji attwali mtejba. Fil-fehma tagħha, l-insolvenza ta' LOT ikollha impatt negattiv fuq il-konnettività, li mbagħad taffettwa ħażin lill-passiġġieri, lill-vjaġġaturi tan-negozju u lis-settur tat-turiżmu.
VI. IL-KUMMENTI TAL-POLONJA DWAR L-OSSERVAZZJONIJIET TAL-PARTIJIET INTERESSATI
(137)
Il-Polonja indirizzat l-allegazzjonijiet kollha mqajma mill-partijiet interessati.
(138)
Fir-rigward tal-ksur possibbli tal-prinċipju “tal-ewwel u l-aħħar darba”:
a.
fir-rigward tal-imposti tal-ajruporti differiti, il-Polonja rrepetiet l-argumenti tagħha dwar in-nuqqas ta' imputabbiltà u għaddiet mit-test tal-kreditur privat;
b.
fir-rigward ta' tranżazzjonijiet oħrajn ta' LOT li allegatament jikkostitwixxu għajnuna mill-Istat, il-Polonja tat spjegazzjonijiet dettaljati. B'mod partikolari, il-Polonja indikat li xi wħud minn dawn it-tranżazzjonijiet diġà ġew iċċarati mill-Kummissjoni, filwaqt li oħrajn jew mhumiex imputabbli għall-Istat (eż. assi mixtrijin minn kumpaniji privati) jew inkella jikkonformaw mal-prinċipju tal-investitur tal-ekonomija tas-suq. Fil-każ tal-aħħar, il-Polonja tat evidenza (pereż. valutazzjonijiet indipendenti) biex tappoġġja l-pożizzjoni tagħha.
(139)
B'mod partikolari, b'referenza għat-tranżazzjonijiet li jikkonċernaw il-proprjetà immobbli, il-Polonja spjegat li:
a.
Il-bejgħ u l-lokazzjoni lura tal-Kwartieri Ġenerali ta' LOT saru fuq il-bażi ta' ftehim iffirmat fl-10 ta' Mejju 2011 bejn LOT u PZU/PB1. PB1 hija kumpanija li indirettament hija proprjetà kollha kemm hi tal-PZU. L-Istat għandu parteċipazzjoni azzjonarja minoritarja f'PZU (40). Il-prezz tal-bejgħ kien ta' PLN […] (madwar EUR […]).
b.
Il-bejgħ tal-proprjetà immobbli fi 17 Stycznia Street 39 sar fuq il-bażi ta' ftehim iffirmat fil-31 ta' Lulju 2012 bejn LOT u TF Silesia. It-Teżor tal-Istat huwa l-azzjonist waħdieni ta' TF Silesia. Il-prezz tal-bejgħ kien ta' PLN […] (madwar EUR […]).
c.
Il-bejgħ tat-Terminal tal-Merkanzija seħħ fuq il-bażi ta' ftehim iffirmat fil-25 ta' Novembru 2011 bejn LOT u LS Airport Services S.A. (“LS Airport Services”). It-Teżor tal-Istat huwa l-azzjonist waħdieni ta' LS Airport Services. Il-prezz tal-bejgħ kien ta' PLN […] (madwar EUR […]).
d.
Il-bejgħ tal-Faċilitajiet tal-Kejtering sar fuq il-bażi ta' ftehim iffirmat fit-8 ta' Diċembru 2011 bejn LOT u LOT Catering. Il-Fond Ekonomika Reġjonali (“REF”), li huwa l-proprjetà kollu kemm hu tat-Teżor tal-Istat, huwa l-azzjonarju waħdieni ta' LOT Catering. Il-prezz tal-bejgħ kien ta' PLN […] (madwar EUR […]).
(140)
Il-Polonja spjegat li b'referenza għat-tranżazzjoni tal-bejgħ u l-lokazzjoni lura tal-Kwartieri Ġenerali ta' LOT, LOT irċeviet 9 offerti ta' xiri li minnhom intgħażlet l-offerta ta' PZU/PB1 bħala l-iktar vantaġġuża. Skont il-Polonja, ir-riżorsi tal-kumpaniji li jappartjenu għal PZU Group mhumiex riżorsi tal-Istat u d-deċiżjonijiet tagħhom mhumiex imputabbli għall-Istat; għalhekk ma hija involuta l-ebda għajnuna mill-Istat. Barra minn hekk, il-Polonja spjegat li l-valur tal-proprjetà immobbli kien soġġett għal valwazzjoni indipendentiminn qabel (41).
(141)
Barra minn hekk, il-Polonja spjegat li fil-każ tal-bejgħ tal-proprjetà immobbli fi 17 Stycznia Street 39, Cargo Terminal u Catering Facilities proċedura ta' sejħiet għall-offerti ma rnexxietx minħabba li ma ġiet ippreżentata l-ebda offerta. Madankollu, f'kull każ, il-valur tal-proprjetà immobbli kien soġġett għal valwazzjoni indipendenti minn qabel (42).
(142)
B'referenza għall-ftehimiet tas-self, il-Polonja spjegat li:
a.
Kumpaniji li jappartjenu għal PZU Group taw lil LOT żewġ selfiet: l-ewwel fl-ammont ta' PLN […] (madwar EUR […]) fl-14 ta' Diċembru 2009 u t-tieni fl-ammont ta' PLN […] (madwar EUR […]) fis-17 ta' Frar 2010. L-Istat għandu parteċipazzjoni azzjonarja minoritorja f'PZU.
b.
Self fl-ammont ta' PLN […] (madwar EUR […]) ingħata lil LOT minn PKN Orlen fit-28 ta' Ġunju 2012. L-Istat għandu parteċipazzjoni azzjonarja minoritorja f'PKN Orlen (43).
c.
Self fl-ammont ta' PLN […] (madwar EUR […]) ingħata lil LOT minn TF Silesia fit-30 ta' Mejju 2009. It-Teżor tal-Istat huwa l-azzjonist waħdieni ta' TF Silesia.
d.
Self fl-ammont ta' PLN […] (madwar EUR […]) ingħata lil LOT minn OLPP fid-9 ta' Marzu 2012. PERN Przyjaźń S.A. (“PERN”), proprjetà kollha kemm hi tat-Teżor tal-Istat, hija l-azzjonarju waħdieni tal-OLPP.
(143)
Skont il-Polonja, ir-riżorsi tal-kumpaniji li jappartjenu għal PZU Group u għal PKN Orlen mhumiex riżorsi tal-Istat u d-deċiżjoni tagħhom mhijiex imputabbli għall-Istat, peress li l-Istat għandu parteċipazzjoni azzjonarja minoritorja f'dawn il-kumpaniji; għalhekk ma hija involuta l-ebda għajnuna mill-Istat.
(144)
Fil-każ tas-self li ngħata minn kumpaniji statali (jiġifieri, TF Silesia, OLPP), jekk ir-riżorsi tagħhom jiġu kkunsidrati bħala riżorsi Statali u d-deċiżjonijiet tagħhom ikunu imputabbli għall-Istati, mela skont il-Polonja, iż-żewġ selfiet ingħataw skont it-termini tas-suq: il-kollateral mogħti kien b'saħħtu (44) u r-rati tal-imgħax applikati kienu simili għal dawk applikati mill-kredituri privati (45).
(145)
B'referenza għall-bejgħ tas-sussidjarji ta' LOT, il-Polonja spjegat li:
a.
Il-bejgħ ta' LOT Services, LOT Catering, LOT AMS u LOT Cargo, kien soġġett tad-deċiżjoni tal-Kummissjoni fil-każ SA. 33337 (46), li permezz tagħha, il-Kummissjoni kkonkludiet li t-tali tranżazzjonijiet ma involvewx għajnuna mill-Istat.
b.
33,3 % tal-ishma li huma proprjetà ta' LOT f'Casinos Poland inbiegħu lil Vicco Investment Sp. z o.o. (47) (“Vicco”) fuq il-bażi ta' ftehim konkluż fit-8 ta' April 2013 għall-ammont ta' PLN […] miljun (madwar EUR […] miljun). Vicco hija kumpanija privata. Għalhekk, ir-riżorsi tagħha mhumiex riżorsi Statali u d-deċiżjonijiet tagħha mhumiex imputabbli għall-Istat. Skont il-Polonja, il-valur tat-tranżazzjoni kkorrisponda għall-prezz tas-suq propost minn offerent privat, magħżula fi proċedura kompetittiva u miftuħa.
c.
49 % tal-ishma li huma proprjetà ta' LOT f'Petrolot inbiegħu lil PKN Orlen fuq il-bażi ta' ftehim konkluż fil-21 ta' Diċembru 2012 għall-ammont ta' PLN […] (madwar EUR […]). PKN Orlen hija kumpanija privata. Għalhekk, ir-riżorsi tagħha mhumiex riżorsi Statali u d-deċiżjonijiet tagħha mhumiex imputabbli għall-Istat, kif deskritt fil-premessa 142 hawn fuq. Skont il-Polonja, il-valur tat-tranżazzjoni kkorrisponda għall-valur iddeterminat minn valwazzjoni indipendenti minn qabel (48).
d.
37,90 % tal-ishma li huma proprjetà ta' LOT fil-Eurolot inbiegħu lil TF Silesia fuq il-bażi ta' ftehim konkluż fis-27 ta' Frar 2013 għall-ammont ta' [ 118] PLN (madwar EUR [ 29]). Skont il-Polonja, il-bejgħ tal-ishma f'Eurolot twettqu fi proċess kompetittiv permezz ta' negozjati mwettqa fuq il-bażi ta' stedina pubblika għan-negozjati (49). L-ishma nxtraw minn TF Silesia, kollha kemm hija proprjetà tat-Teżor tal-Istat, li kienet l-unika offerent. Il-prezz tat-tranżazzjoni kien ibbażat fuq valwazzjoni indipendenti preċedenti (50).
(146)
B'referenza għat-tranżazzjonijiet li jikkonċernaw il-provvista tal-fjuwil lil LOT minn PKN Orlen u s-sussidjarju tagħha Petrolot bi prezzijiet imnaqqsa, il-Polonja spjegat li PKN Orlen u Petrolot huma kumpaniji privati, ir-riżorsi tagħhom mhumiex riżorsi Statali u d-deċiżjonijiet tagħhom mhumiex imputabbli għall-Istat u għalhekk dawn it-tranżazzjonijiet ma jinvolvux għajnuna mill-Istat (51).
(147)
Fir-rigward ta' kummenti oħrajn tal-partijiet interessati, il-Polonja targumenta li LOT issa tinsab f'pożizzjoni aħjar biex tirnexxi milli kienet fil-passat. L-ambjent makroekonomiku tjieb, bit-tbassir ekonomiku tal-UE u l-Polonja jikber b'mod iktar mgħaġġel milli mistenni qabel. It-traffiku tal-ajru huwa mistenni li jiżdied, b'mod partikolari fl-Ewropa Ċentrali u tal-Lvant. LOT tgħallmet mit-tentattivi ta' ristrutturar tal-passat li fallew u indirizzat nuqqasijiet mhux ma ġew solvuti qabel (pereż. naqqset l-impjiegi fuq skala mingħajr preċedent, bi frankar ta' madwar PLN […] miljun fl-2013). It-tnaqqis tal-impjiegi twettaq mingħajr l-ebda reżistenza sinifikanti mit-trejdunjins. Barra minn hekk, fl-aħħar nett, LOT irċeviet l-inġenju tal-ajru B787, li n-nuqqas tiegħu kien identifikat bħala waħda mir-raġunijiet għad-diffikultajiet tal-passat. Il-Polonja pprovdiet informazzjoni dettaljata dwar l-ekonomija tal-operat tal-inġenju tal-ajru B787 u l-impatt tiegħu fuq ir-ristrutturar. B'mod partikolari, fuq il-bażi tal-kalkoli ta' LOT, l-ekonomija tal-ispejjeż/dħul tal-inġenju tal-ajru B787 hija ħafna aħjar milli għall-predeċessur tiegħu fil-flotta ta' LOT - l-inġenju tal-ajru B767. Tul sitt xhur ta' operat fl-2013, l-inġenju tal-ajru B787 iġġenera riżultat finanzjarju ogħla (b'PLN […] miljun) mill-predeċessur tiegħu, l-inġenju tal-ajru B767, f'perjodu komparabbli tal-2012.
(148)
B'referenza għad-domanda insuffiċjenti allegata fuq rotot twal, il-Polonja ssottomettiet evidenza li turi li għandha wieħed mis-swieq il-kbar u li qed jikber lejn l-Amerika ta' Fuq, ikbar minn xi ċentri stabbiliti tal-Ewropa tal-Punent u ikbar minn Praga u Budapest flimkien. Il-Polonja targumenta li għall-kuntrarju tal-eżempju Ungeriż, LOT għandha bażi iktar b'saħħitha biex tistabbilixxi suq niċċa ta' rotot twal, li jibbenefika minn traffiku etniku sostanzjali u flussi tat-traffiku minn swieq tal-Lvant, bħall-Ukrajna, il-Belarus u r-Russja.
(149)
Dwar il-lokazzjoni finanzjarja tal-inġenju tal-ajru B787 bħala sors ta' kontribuzzjoni proprja u sinjal tal-fiduċja tas-suq f'LOT, il-Polonja ċċarat li mutwanti kummerċjali u Ex-Im Bank wettqu diliġenza dovuta professjonali u komprensiva qabel taw il-finanzjament lil LOT. Il-valwazzjoni saret eżatt qabel il-kunsinna tal-inġenju tal-ajru f'Novembru 2012 u l-kredituri ġew infurmati bis-sħiħ dwar is-sitwazzjoni finanzjarja ta' LOT. F'dak iż-żmien, ma kinux jafu li LOT kienet se tirċievi għajnuna Statali għaliex il-Polonja nnotifikat l-għajnuna ta' salvataġġ biss fl-14 ta' Diċembru 2012.
(150)
Il-Polonja pprovdiet kjarifiki ddettaljati dwar il-metodoloġija użata minn LOT biex tikkalkula l-profitabbiltà tar-rotot. Il-Polonja semmiet wkoll dejta tar-riċerka li tindika li l-maġġoranza tat-trasportaturi użaw metodoloġija simili għal dik adottata minn LOT.
(151)
Dwar ir-restawr tal-vijabbiltà fit-tul u b'mod partikolari r-ROCE allegatament huwa stmat iżżejjed, il-Polonja infurmat lill-Kummissjoni li LOT wettqet analiżi ta' ROCE fost 73 linja tal-ajru madwar id-dinja tul dawn l-aħħar 6 snin u sabet li r-ROCE pproġettat tagħha huwa madwar il-medja tal-linji tal-ajru Ewropej u ħafna inqas minn dik tal-iktar trasportaturi Ewropej effiċjenti fl-aħħar sena finanzjarja. Fuq din il-bażi, il-Polonja tallega li r-ROCE preżunt ma għandux jiġi kkunsidrat bħala mhux realistiku.
(152)
B'referenza għall-allegata kapaċità żejda tas-suq, il-Polonja tindika li matul l-aħħar tliet snin, il-kapaċità tal-linja tal-ajru fil-Polonja, imkejla skont il-postijiet offruti, kibret b'medja ta' 6,2 % p.a., filwaqt li d-domanda totali tal-passiġġieri kibret b'7,3 % fis-sena. F'dan l-isfond, il-Polonja tinnota li fl-2014, LOT se toffri […] % inqas siġġijiet minn/lejn il-Polonja milli qabel ir-ristrutturar, filwaqt li l-kompetituri huma stmati li se jżidu l-offerta tagħhom b'iktar minn 30 %.
(153)
Fir-rigward tal-espansjoni allegata ta' LOT fis-suq taċ-charter, il-Polonja infurmat li LOT attwalment naqqset is-sehem tagħha f'dan is-segment minn [ 3] % fl-2012 għal [ 1,5] % fl-2013 (li naqas minn [ 15] % fl-2010). LOT ma għandhiex pjanijiet biex tkompli l-preżenza tagħha fis-suq taċ-charter wara r-ristrutturar.
VII. IL-VALUTAZZJONI TAL-GĦAJNUNA
7.1 L-EŻISTENZA TAL-GĦAJNUNA MILL-ISTAT
(154)
L-Artikolu 107(1) tat-TFUE jipprovdi li kwalunkwe għajnuna mogħtija minn Stat Membru jew permezz ta' riżorsi Statali fi kwalunkwe forma, li tfixkel jew li thedded li tfixkel il-kompetizzjoni billi tiffavorixxi ċerti impriżi jew il-produzzjoni ta' ċerti oġġetti u taffettwa l-kummerċ fost Stati Membri, mhix kompatibbli mas-suq intern.
7.1.1 Għajnuna għar-ristrutturar
(155)
L-għajnuna għar-ristrutturar se tingħata mill-Ministeru tat-Teżor tal-Istat, għalhekk huwa ċar li tinvolvi riżorsi Statali u hija imputabbli għall-Istat.
(156)
L-għajnuna għar-ristrutturar għandha tingħata lil impriża waħda speċifika, jiġifieri, LOT, b'termini li l-Kumpanija ma kinitx tkun kapaċi tikseb fis-suq, minħabba l-kundizzjoni finanzjarja diffiċli tagħha. Il-Polonja tikkonferma dan fil-pjan ta' ristrutturar li jiddikjara li l-għajnuna mill-Istat hija l-unika sors ta' finanzjament possibbli li se jippermetti lill-Kumpanija kompli l-operati tagħha u timplimenta l-miżuri ta' ristrutturar. Għalhekk, il-Kummissjoni tikkonkludi li l-miżura tipprovdi lill-benefiċjarju b'vantaġġ selettiv.
(157)
Barra minn hekk, l-għajnuna għandha ttejjeb il-pożizzjoni kompetittiva ta' LOT fin-negozju tat-trasport bl-ajru. Impriżi minn Stati Membri differenti qed jikkompetu fin-negozju tat-trasport bl-ajru fl-UE, b'mod partikolari mid-dħul fis-seħħ tat-tielet fażi tal-liberalizzazzjoni tat-trasport bl-ajru (“it-tielet pakkett”) fl-1 ta' Jannar 1993 (52). Għalhekk, l-għajnuna tfixkel jew thedded li tfixkel il-kompetizzjoni u taffettwa l-kummerċ bejn l-Istati Membri.
(158)
Fuq il-bażi ta' dawn il-konsiderazzjonijiet, il-Kummissjoni tikkonkludi li l-miżura nnotifikata tikkostitwixxi għajnuna mill-Istat skont l-Artikolu 107(1) TFUE.
7.1.2 Id-differiment tal-imposti tal-ajruporti u tranżazzjonijiet oħrajn
Differiment tal-imposti tal-ajruporti
(159)
Fir-rigward tal-imputabbiltà, il-Kummissjoni tinnota li l-ajruporti kollha li taw differimenti lil LOT huma kkontrollati jew b'mod dirett jew b'mod indirett mill-Istat Pollakk kif deskritt fil-premessa 103 hawn fuq. Meta wieħed iqis li f'konformità mal-ġurisprudenza stabbilita (53)“is-sempliċi fatt li impriża pubblika hija taħt il-kontroll tal-Istat mhuwiex biżżejjed għall-miżuri meħuda mit-tali impriża (…) li tiġi imputata lill-Istat”, il-Kummissjoni trid teżamina, fl-ambitu tal-investigazzjoni preżenti, l-intensità ta' superviżjoni eżerċitata mill-Istat fuq il-ġestjoni tal-ajruporti. Barra minn hekk, il-Kummissjoni trid tivverifika jekk hemmx indikaturi oħrajn li juru l-involviment tal-Istat fl-għoti tad-differimenti tal-imposti tal-ajruporti lil LOT, jew jekk dawn id-deċiżjonijiet ittiħdux b'mod awtonomu mill-ajruporti mingħajr ebda interferenza mill-Istat.
(160)
Il-Kummissjoni tinnota li r-Rapport ta' KPMG mibgħut mill-Polonja, jiddeskrivi l-proċess tat-teħid ta' deċiżjonijiet meħud minn kull wieħed mill-ajruporti fil-każ ta' kull wieħed mill-ftehimiet ta' differiment, inkluż il-bidu tal-proċess tal-ġbir tad-dejn, is-sejħiet għall-pagamenti u n-negozjati dwar it-termini u l-kundizzjonijiet tad-differimenti. Ir-Rapport ta' KPMG jindika wkoll il-partijiet involuti fin-negozjati (pereż. id-dipartiment legali, id-dipartiment tal-ġbir tad-dejn u d-dipartiment finanzjarju tal-ajruporti). Ir-Rapport ta' KPMG ma jindika l-ebda interferenza mill-Istat fl-għoti tad-differimenti tal-imposti tal-ajruport lil LOT.
(161)
Madankollu, fir-rigward ta' PPL, il-kumpanija li tiġġestixxi l-Ajruport Chopin ta' Varsavja, il-Kummissjoni tinnota li hija soġġetta għal-liġi pubblika u li hija kollha kemm hi proprjetà tat-Teżor tal-Istat li jaħtar id-Direttur Ġenerali tagħha. PPL hija soġġetta għal livell sinifikanti ta' superviżjoni mill-awtoritajiet pubbliċi (54) kif deskritt fil-premessi 103 u 105 ta' hawn fuq. Barra minn hekk, l-ajruport ta' Varsavja huwa l-ajruport prinċipali Pollakk, minnu jgħaddu madwar 10 miljun passiġġier kull sena u huwa ta' importanza kapitali għall-konnettività tal-Polonja mal-bqija tad-dinja. Fir-rigward tal-ajruporti reġjonali, il-Kummissjoni tinnota li dawk huma kumpaniji regolati mid-dritt privat, ikkontrollati b'mod dirett jew indirett mill-Istat u b'mod partikolari f'kull wieħed mill-każijiet, PPL hija waħda mill-azzjonisti pubbliċi tagħhom (55) kif deskritt fil-premessa 103 ta' hawn fuq. Barra minn hekk, l-operat ta' ajruport reġjonali għandu impatt importanti fuq l-ekonomija lokali u għalhekk huwa improbabbli li l-awtoritajiet lokali ma jkunux involuti b'xi mod jew ieħor fid-deċiżjonijiet operazzjonali importanti ta' dawn l-ajruporti li huma jikkontrollaw.
(162)
Meta jitqies l-impatt li d-deċiżjonijiet li jikkonċernaw id-differiment tal-imposti tal-ajruporti jista' jkollhom fuq LOT u fuq l-attivitajiet ta' dawn l-ajruporti kollha fil-livell lokali jew nazzjonali u li LOT hija l-konsumatur prinċipali ta' PPL u l-konnessjonijiet b'saħħithom bejn PPL u l-Istat u fl-aħħar nett, il-fatt li PPL hija soġġetta għal-liġi pubblika, huwa improbabbli ħafna li dawn id-deċiżjonijiet setgħu ttieħdu mingħajr l-ebda involviment tal-Istat. Għalhekk, il-Kummissjoni tikkonkludi li anke jekk ma jistax jintwera b'mod preċiż li l-Polonja ħeġġet lil PPL biex tiddiferixxi l-imposti tal-ajruporti dovuti minn LOT, l-awtoritajiet pubbliċi għandhom jiġu kkunsidrati bħala involuti f'dawk id-deċiżjonijiet b'xi mod jew ieħor. Fil-qosor, il-Kummissjoni tikkonkludi li hemm elementi biżżejjed biex jiġi kkunsidrat li d-differimenti tal-imposti tal-ajruporti huma imputabbli lill-Istat. Minħabba li d-differimenti jinvolvu tnaqqis potenzjali ta' riżorsi ta' impriżi pubbliċi, dawn il-miżuri jingħataw permezz ta' riżorsi Statali.
(163)
Madankollu, sabiex tiddetermina jekk dawn il-miżuri jagħtux vantaġġ ekonomiku lil LOT għall-iskop tal-Artikolu 107(1) TFUE, il-Kummissjoni trid tistabbilixxi jekk PPL u l-ajruporti reġjonali (fid-differiment tal-imposti tal-ajruporti) ġabitx ruħha b'tali mod komparabbli għal dak ta' kreditur privat f'sitwazzjoni simili. Jekk dan ikun il-każ, LOT ma tistax tiqies bħala li kisbet vantaġġ, li ma kinitx tikseb fil-kundizzjonijiet tas-suq normali u għalhekk, il-miżuri ma kinux jikkostitwixxu għajnuna mill-Istat skont it-tifsira tal-Artikolu 107(1) TFUE (“it-test tal-operatur tal-ekonomija tas-suq”).
(164)
B'mod partikolari, il-Kummissjoni tinnota li f'konformità mal-ġurisprudenza stabbilita (56), il-kuntest li fih id-differimenti ġew mogħtija lil LOT, jiġifieri, il-kriżi ekonomika u avvenimenti straordinarji oħra, kif deskritt fil-premessa 108 ta' hawn fuq, għandu jitqies meta tiġi vvalutata l-konformità tagħhom mas-suq.
(165)
Il-Kummissjoni tinnota wkoll li LOT hija l-konsumatur prinċipali tal-ajruporti fil-Polonja u tiġġenera parti konsiderevoli tad-dħul tagħhom kif deskritt fil-premessa 109 ta' hawn fuq. Għalhekk, l-ajruporti għandhom interess partikolari biex ikomplu l-kooperazzjoni tagħhom ma' LOT.
(166)
Barra minn hekk, il-Kummissjoni vvalutat l-informazzjoni dwar il-paragun bejn il-vantaġġi u l-iżvantaġġi ta' għażliet possibbli biex jiġi rkuprat id-dejn minn LOT mill-ajruporti, jiġifieri, id-differiment tal-imposti tal-ajruporti, proċedimenti ta' litigazzjoni jew insolvenza mibgħuta mill-Polonja. B'mod partikolari, b'referenza għall-perjodu taż-żmien, il-Kummissjoni tinnota li l-perjodu medju ta' differiment mogħti mill-ajruporti lil LOT kien ta' madwar sitt xhur u nofs. Dan jidher vantaġġjuż għall-ajruporti meta jiġi kkumparat maż-żmien medju biex jintalbu r-riċevibbli fil-Polonja (jiġifieri, iktar minn sentejn) jew mat-tul medju tal-proċedimenti ta' insolvenza fil-Polonja (jiġifieri, medja ta' 3 snin). Jibqa' vantaġġuż ukoll meta jitqabbel mal-itwal perjodu ta' differiment mogħti lil LOT li kien ta' madwar sena. Barra minn hekk, il-Kummissjoni tosserva li meta saru d-deċiżjonijiet tad-differiment, LOT kien għad għandha assi li setgħu ntużaw bħala kollateral (57). Id-differimenti għalhekk kienu iktar vantaġġużi għall-ajruporti milli r-reġistrazzjoni għall-insolvenza, fejn ir-riċevabbli tal-ajruporti kienu jitħallsu lura fl-aħħar kategorija ta' kredituri, possibbilment b'perċentwal ħafna iktar baxx milli fil-każ tad-differimenti, kif deskritt fil-premessi 110 u 114 ta' hawn fuq.
(167)
Fir-rigward tat-termini u l-kundizzjonijiet tad-differimenti, il-Kummissjoni tinnota li l-interess debitat mill-ajruporti jidher li jirrifletti l-kundizzjonijiet tas-suq, għaliex kien stabbilit f'livell komparabbli mar-rata medja ta' imgħax (58) debitata fuq self mogħti fis-settur tal-industrija fil-perjodu rilevanti, filwaqt li fl-istess ħin, l-ajruporti ma kinux obbligati li japplikaw ir-rata statutorja. Barra minn hekk, il-Kummissjoni tinnota li l-maġġoranza tal-ammont differit kien garantit b'assi ta' LOT. Fil-każijiet li jibqa', LOT ipprovdiet ċedoli vojta u/jew LOT irrikonoxxiet id-dejn tagħha lejn tali ajruport li tejjeb b'mod sinifikanti l-pożizzjoni tal-ajruporti fil-każ ta' ġbir tad-dejn, kif deskritt fil-premessi 112 u 113 ta' hawn fuq.
(168)
Barra minn hekk, il-Kummissjoni tinnota li anke l-kredituri privati ta' LOT ippermettewlha tiddiferixxi l-pagamenti tad-dejn fuq termini u kundizzjonijiet simili, inkluż rata ta' mgħax iktar baxxa mill-imgħax statutorju jew mingħajr imgħaxijiet u f'xi każijiet anke mingħajr kollateral kif deskritt fil-premessa 115 ta' hawn fuq.
(169)
Fl-aħħar nett, il-Kummissjoni tirrikonoxxi li l-imposti differiti tal-ajruport kollha tħallsu lura minn LOT kif deskritt fil-premessa 116 ta' hawn fuq.
(170)
Fir-rigward tar-Rapport ta' KPMG mibgħut mill-Polonja, il-Kummissjoni tinnota li r-rapport janalizza l-karattru tas-suq ta' kull wieħed mill-ftehimiet ta' differiment, kif deskritt fil-premessa 117 ta' hawn fuq. B'mod partikolari, il-metodoloġija użata minn KPMG li tqabbel ix-xenarju bażi li fih jingħataw id-differimenti tal-imposti tal-ajruporti lil LOT max-xenarju alternattiv li fih ma jingħatawx differimenti tal-imposti tal-ajruport lil LOT u l-ftuħ ta' proċedimenti ta' insolvenza kontra LOT huma bbażati fuq dejta verifikabbli oġġettivament (statistika, eżempji konkreti, eċċ.). Ix-xenarji tqabblu fi tliet subxenarji differenti li jikkontribwixxu sabiex jipprovdu riżultat oġġettiv. Sabiex jiġi vverifikat ir-raġunament ekonomiku tal-ftehimiet ta' differiment, ix-xenarju bażi u dak alternattiv ġew ipparagunati fuq il-bażi tal-valur attwali u preżenti nett. Il-paragun ta' dawn iż-żewġ xenarji jikkonferma li d-differiment tal-imposti tal-ajruporti, f'kull każ kien ekonomikament razzjonali u iktar ta' benefiċċju għall-ajruporti milli x-xenarju alternattiv tal-ftuħ ta' proċedimenti ta' insolvenza. Ir-Rapport ta' KPMG huwa bbażat fuq metodi ta' evalwazzjoni użati b'mod komuni u ma jqajjimx dubji dwar il-metodoloġiji u l-istandards użati. Fuq il-bażi ta' dawn il-kunsiderazzjonijiet, il-Kummissjoni tikkunsidra li r-riżultati tar-Rapport jipprovdu għal konferma affidabbli tal-konformità mas-suq tal-ftehimiet ta' differiment.
(171)
Il-Kummissjoni tosserva li kreditur li qed jikkunsidra li jiddiferixxi l-pagament tar-riċevibbli tiegħu ma jistax jitqabbel ma' investitur, għaliex it-termini u l-kundizzjonijiet tan-negozju f'każijiet bħal dawn huma differenti, jiġifieri, investitur għandu l-intenzjoni li jagħmel profitt, jivvaluta r-riskji bir-reqqa, jitlob garanzija sodisfaċenti u fin-nuqqas tas-sigurtà, jista' jirtira mill-investiment, eċċ. filwaqt li kreditur ikun f'sitwazzjoni differenti. Ir-riċevibbli tiegħu diġà jeżisti u mhuwiex garantit. Il-kreditur għalhekk jista' jagħżel biss bejn li jitlob ir-riċevibbli quddiem il-qorti jew isolvi l-kwistjoni b'mod amikevoli u għalhekk ikun lest li jaċċetta termini differenti u xi kultant inqas vantaġġużi, tal-ħlas lura tad-dejn, milli fil-każ ta' investitur. B'mod partikolari, il-kreditur jista' jaċċetta ċertu konċessjonijiet tad-debitur li jiffaċilitaw l-infurzar (eż. billi jirrikonoxxi d-dejn, is-sottomissjoni volontarja tal-infurzar, eċċ.) jew jistabbilixxi garanzija jekk ikun possibbli. Għalhekk, il-kreditur jista' jkollu interess li jippermetti differiment tad-dejn jekk iktar tard, dan ikun jista' jgħin biex pereżempju jitwettaq l-infurzar (59).
(172)
Fid-dawl ta' dawn il-kunsiderazzjonijiet, il-Kummissjoni tikkonkludi li l-ajruporti li huma proprjetà tal-istat aġixxew bħala kreditur tal-ekonomija tas-suq meta taw differimenti tal-imposti tal-ajruport lil LOT. Għalhekk, dawn it-tranżazzjonijiet ma taw l-ebda vantaġġ lil LOT li ma setgħetx tikseb f'kundizzjonijiet tas-suq normali. Minn dan isegwi li d-differimenti tal-imposti tal-ajruporti kkunsidrati hawnhekk ma jikkostitwixxux għajnuna mill-Istat.
Tranżazzjonijiet oħra
(173)
Fir-rigward tat-tranżazzjonijiet ta' LOT li jikkonċernaw il-proprjetà immobbli, fid-dawl tal-kjarifiki pprovduti mill-Polonja, il-Kummissjoni tasal għall-konklużjonijiet li ġejjin.
(174)
Fir-rigward tal-bejgħ tal-Kwartieri Ġenerali ta' LOT lil PZU/PB1, il-Kummissjoni tikkonkludi li x-xerrej huwa kumpanija privata, kif deskritt fil-premessi 139 u 140 ta' hawn fuq u għalhekk ir-riżorsi tagħha mhumiex riżorsi Statali. Konsegwentament, din it-tranżazzjoni ma tikkostitwix għajnuna mill-Istat skont it-tifsira tal-Artikolu 107(1) TFUE.
(175)
Fir-rigward (i) tal-bejgħ tal-proprjetà immobbli fi 17 Stycznia Street 39 lil TF Silesia, (ii) il-bejgħ ta' Cargo Terminal lil LS Airport Services, (iii) il-bejgħ ta' Catering Facilities lil LOT Catering, il-Kummissjoni tinnota li x-xerrej kien kumpanija kkontrollata b'mod dirett jew indirett mill-Istat. Fil-każ ta' TF Silesia u LS Airport Services, iż-żewġ kumpaniji huma kkontrollati b'mod dirett mit-Teżor tal-Istat. Fir-rigward ta' LOT Catering, l-azzjonist uniku tagħha REF huwa wkoll kollu kemm hu proprjetà tat-Teżor tal-Istat, kif deskritt fil-premessa 139 ta' hawn fuq. Dawn il-kumpaniji kollha huma kumpaniji ġuridiċi privati soġġetti għall-Kodiċi tal-Kumpaniji Kummerċjali. Il-Kodiċi jeħtieġ il-kunsens tal-laqgħa tal-azzjonisti għall-bejgħ jew ix-xiri ta' proprjetà immobbli fil-każ ta' kumpaniji b'responsabbiltà limitata, kif ukoll, soġġett għal ċerti kundizzjonijiet, fil-każ ta' kumpaniji b'ishma konġunti (60). Għalhekk, meta jiġi kkunsidrat li t-Teżor tal-Istat qed jeżerċita b'mod dirett jew indirett id-drittijiet tal-voti kollha fil-laqgħa tal-azzjonisti ta' TFS, LS Airport Services u LOT Catering, l-Istat kien involut b'mod inevitabbli fil-proċess tat-teħid tad-deċiżjonijiet li jikkonċerna t-tranżazzjonijiet inkwistjoni. Fid-dawl ta' dawn il-kunsiderazzjonijiet, il-Kummissjoni tikkonkludi li d-deċiżjonijiet ta' TF Silesia, LS Airport Services u LOT Catering huma imputabbli lill-Istat. Peress li dawn il-kumpaniji huma impriżi pubbliċi, ir-riżorsi tagħhom huma riżorsi Statali.
(176)
F'dawn il-każijiet kollha, il-valur tal-proprjetà immobbli kien soġġett għal valutazzjoni indipendenti li saret f'konformità mal-indikaturi tas-suq u mal-istandards tal-valwazzjoni aċċettati b'mod ġenerali (inkluż il-kunsiderazzjoni tat-tranżazzjonijiet komparattivi u l-kundizzjonijiet tas-suq lokali). L-istimaturi tal-assi kellhom kwalifiki adegwati u esperjenza xierqa. Il-Kummissjoni tinnota li l-valwazzjonijiet twettqu qabel seħħew it-tranżazzjonijiet. Il-Kummissjoni tinnota wkoll li t-tranżazzjonijiet inkwistjoni jissodisfaw ir-rekwiżiti ta' valwazzjoni minn espert indipendenti kif stipulat fil-Komunikazzjoni tal-Kummissjoni dwar l-elementi tal-għajnuna mill-Istat fil-bejgħ ta' art u bini mill-awtoritajiet pubbliċi (61). Fuq il-bażi ta' dawn il-kunsiderazzjonijiet, il-Kummissjoni tikkonkludi li r-riżultati tat-tali valwazzjonijiet huma approssimazzjoni adegwata tal-prezzijiet tas-suq għall-proprjetajiet immobbli deskritti hawn fuq.
(177)
Għalhekk, il-Kummissjoni tikkonkludi li t-tranżazzjonijiet li jikkonċernaw il-bejgħ tal-proprjetà immobbli minn LOT deskritti hawn fuq ma tawx vantaġġ lil LOT li ma kinitx tikseb taħt kundizzjonijiet normali tas-suq u b'konsegwenza ta' dan ma jikkostitwixxux għajnuna mill-Istat skont it-tifsira tal-Artikolu 107(1) TFUE.
Self
(178)
Fir-rigward tas-self mogħti lil LOT, fid-dawl tal-kjarifiki pprovduti mill-Polonja, il-Kummissjoni waslet għall-konklużjonijiet li ġejjin.
(179)
Fir-rigward tas-self mogħti lil LOT minn PZU Group u minn PKN Orlen, kif deskritt fil-premessi 142 u 143 ta' hawn fuq, il-Kummissjoni tinnota li dawn huma kumpaniji privati. Konsegwentament, id-deċiżjonijiet tagħhom mhumiex imputabbli lill-Istat u r-riżorsi tagħhom mhumiex riżorsi Statali. Għalhekk, self bħal dan ma jikkostitwix għajnuna mill-Istat fit-tifsira tal-Artikolu 107(1) TFUE.
(180)
Fir-rigward tas-self mogħti lil LOT minn TF Silesia, kif diġà konkluż fil-premessa 175 ta' hawn fuq, id-deċiżjonijiet ta' TF Silesia huma imputabbli lill-Istat u r-riżorsi tagħha huma riżorsi Statali.
(181)
Fir-rigward tas-self mogħti lil LOT minn OLPP, il-Kummissjoni tinnota li l-azzjonist uniku tagħha, jiġifieri, PERN huwa kollu kemm hu proprjetà tat-Teżor tal-Istat, kif deskritt fil-premessa 142 ta' hawn fuq. Għalhekk, it-Teżor tal-Istat jeżerċita d-drittijiet tal-voti kollha fil-laqgħa tal-azzjonisti ta' din il-kumpanija u jinnomina l-membri kollha tal-bord maniġerjali tagħha. Fid-dawl ta' dan ta' hawn fuq, il-Kummissjoni temmen li d-deċiżjonijiet ta' OLPP huma imputabbli lill-Istat u r-riżorsi tagħha huma riżorsi tal-Istat.
(182)
Meta wieħed jikkunsidra dan ta' hawn fuq, fir-rigward tas-self mogħti lil LOT minn TF Silesia u OLPP, il-Kummissjoni kienet meħtieġa tivvaluta jekk dak is-self ingħatax skont it-termini tas-suq. Meta wieħed jikkunsidra li fil-każ tas-self inkwistjoni, il-kollateral mogħti kien b'saħħtu u r-rati tal-imgħax applikati kienu simili għal dawk applikati minn kredituri privati kif deskritt fil-premessa 144 ta' hawn fuq, il-Kummissjoni tikkonkludi li self bħal dan ingħata skont it-termini tas-suq.
(183)
Għalhekk, il-Kummissjoni tikkonkludi li s-self mogħti lil LOT ma jikkostitwix għajnuna mill-Istat skont it-tifsira tal-Artikolu 107(1) TFUE.
Il-bejgħ tas-sussidjarji
(184)
Fir-rigward tal bejgħ tas-sussidjarji minn LOT, fid-dawl tal-kjarifiki pprovduti mill-Polonja, il-Kummissjoni waslet għall-konklużjonijiet li ġejjin.
(185)
Fir-rigward tal-bejgħ ta' LOT Services, LOT Catering, LOT AMS u LOT Cargo, il-Kummissjoni tinnota li dawn it-tranżazzjonijiet kienu s-suġġett tad-deċiżjoni tal-Kummissjoni fil-każ SA 33337 (62), li permezz tagħha, il-Kummissjoni kkonkludiet li t-tali tranżazzjonijiet ma involvewx għajnuna mill-Istat. Dik id-deċiżjoni ma ġietx ikkontestata u saret definittiva.
(186)
Fir-rigward tal-kummenti tal-partijiet interessati li LOT biegħet ishma f'dawk is-sussidjarji ogħla mill-valur tas-suq tagħhom u b'mod partikolari li l-prezz tal-bejgħ ta' LOT AMS u LOT Services ma kienx qed jirrifletti l-fatt li: (i) LOT AMS kienet kumpanija f'kundizzjoni finanzjarja partikolarment ħażina; u (ii) il-predeċessur ta' LOT Services, il-kumpanija bl-isem ta' LOT Ground Services Sp. z o.o. (“LOT Ground Services”) kienet soġġetta għal proċeduri ta' insolvenza kif deskritt fil-premessa 132) ta' hawn fuq, il-Kummissjoni tinnota li t-tranżazzjonijiet ta' hawn fuq kienu diġà soġġetti għall-investigazzjoni tal-Kummissjoni.
(187)
B'mod partikolari, fir-rigward ta' LOT AMS, il-prezz tal-bejgħ tal-ishma kien ibbażat fuq tliet valwazzjonijiet indipendenti minn qabel li kienu deskritti u vvalutati fid-Deċiżjoni tal-Kummissjoni SA 33337 (63). B'mod simili, it-tranżazzjonijiet li jikkonċernaw LOT Cargo kienu wkoll deskritti u vvalutati fid-Deċiżjoni tal-Kummissjoni SA 33337 (64). Fir-rigward ta' LOT Ground Services u LOT Services, il-Kummissjoni vverifikat jekk LOT Services kinitx suċċessur legali ta' LOT Ground Services u waslet għall-konklużjoni li ħadet biss ftit mill-assi tal-kumpanija likwidata (65). Fid-dawl ta' dan ta' hawn fuq, il-Kummissjoni ma għandha l-ebda bażi biex tbiddel il-valutazzjoni tagħha fid-Deċiżjoni tal-għajnuna mill-Istat fil-każ SA 33337.
(188)
Fir-rigward tal-bejgħ ta' Casinos Poland lil Vicco, kif deskritt fil-premessa 145 ta' hawn fuq, il-Kummissjoni tinnota li Vicco hija kumpanija privata. Konsegwentament, id-deċiżjonijiet ta' Vicco mhumiex imputabbli lill-Istat u r-riżorsi tiegħu mhumiex riżorsi Statali.
(189)
Fir-rigward tal-bejgħ ta' Petrolot lil PKN Orlen, kif deskritt fil-premessa 145 ta' hawn fuq, il-Kummissjoni diġà kkonkludiet fil-premessa 179 ta' hawn fuq, li PKN Orlen hija kumpanija privata u konsegwentament id-deċiżjonijiet tagħha mhumiex imputabbli lill-Istat u r-riżorsi tagħha mhumiex riżorsi Statali.
(190)
Fir-rigward tal-bejgħ ta' Eurolot lil TF Silesia, kif deskritt fil-premessa 145 ta' hawn fuq, il-Kummissjoni diġà kkonkludiet li d-deċiżjonijiet tagħha mhumiex imputabbli għall-Istat u r-riżorsi tagħha huma riżorsi Statali. Madankollu, il-Kummissjoni tinnota wkoll li t-tranżazzjoni kienet preċeduta minn stedina pubblika għan-negozjati. Barra minn hekk, il-valur tal-ishma f'Eurolot kien stabbilit fuq il-bażi tar-rapporti ta' valwazzjoni li tħejjew qabel seħħet it-tranżazzjoni. Il-valwazzjonijiet kienu bbażati fuq metodoloġiji użati u aċċettati komunament (jiġifieri, il-metodu tal-flussi tal-flus skontati (DCF) u l-metodu tal-valur nett tal-assi aġġustat) u fuq il-bażi ta' suppożizzjonijiet kredibbli. Fuq il-bażi ta' dan ta' hawn fuq, il-Kummissjoni tikkonkludi li r-riżultati ta' dawn il-valwazzjonijiet huma approssimazzjoni adegwata tal-prezzijiet tas-suq għas-sehem ta' LOT f'Eurolot. Fid-dawl ta' dan ta' hawn fuq, il-Kummissjoni tikkonkludi li din it-tranżazzjoni hija konformi mas-suq.
(191)
Għalhekk, il-Kummissjoni tikkonkludi li l-bejgħ tas-sussidjarji minn LOT ma jikkostitwix għajnuna mill-Istat.
Provvista tas-servizzi
(192)
Fir-rigward tal-provvista tal-fjuwil lil LOT minn PKN Orlen u s-sussidjarju tagħha Petrolot bi prezzijiet allegatament imnaqqsa kif deskritt fil-premessa 146 ta' hawn fuq, il-Kummissjoni tinnota li PKN Orlen u s-sussidjarju tagħha Petrolot huma kumpaniji privati. Konsegwentament, peress li r-riżorsi ta' PKN Orlen mhumiex riżorsi Statali; il-Kummissjoni tikkonkludi li t-tranżazzjonijiet li jikkonċernaw il-provvisti tal-fjuwil lil LOT ma jikkostitwixxux għajnuna mill-Istat.
7.2 IL-LEGALTÀ TAL-GĦAJNUNA GĦAR-RISTRUTTURAR
(193)
F'konformità mal-Artikolu 3 tar-Regolament tal-Kunsill Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 93 tat-Trattat tal-KE (66), l-għajnuna ma għandhiex tidħol fis-seħħ qabel mal-Kummissjoni tkun ħadet deċiżjoni, jew titqies li tkun ħadet deċiżjoni, li tawtorizza din l-għajnuna (“obbligu ta' sospensjoni”).
(194)
S'issa il-Polonja għadha ma daħlitx fis-seħħ l-għajnuna għar-ristrutturar għal LOT. Għalhekk, il-Kummissjoni tikkonkludi li l-obbligu ta' sospensjoni ġie rispettat.
7.3 IL-KOMPATIBBILTÀ TAL-GĦAJNUNA GĦAR-RISTRUTTURAR
(195)
L-Artikolu 107(3)(c) TFUE jipprovdi li l-għajnuna mill-Istat tista' tkun awtorizzata meta tingħata biex tippromwovi l-iżvilupp ta' ċerti setturi ekonomiċi u diment li din l-għajnuna ma taffettwax ħażin il-kundizzjonijiet kummerċjali sa punt li jmur kontra l-interess komuni.
(196)
The Commission considers the present measure to constitute a restructuring aid which must be assessed in the light of the Guidelines, in order to establish whether it is compatible with the internal market pursuant to Article 107(3) TFEU.
7.3.1 Kumpanija f'diffikultà
(197)
Skont il-punti 12(a) u 14 tal-Linji gwida, id-ditti f'diffikultà biss huma eliġibbli għall-għajnuna għar-ristrutturar. Sabiex tikkwalifika bħala impriża f'diffikultà, kumpanija trid tissodisfa l-kriterji elenkati fil-punt 10 jew fil-punt 11 tal-Linji gwida.
(198)
Skont il-punt 10, impriża hija kkunsidrata li tinsab f'diffikultà meta:
(a)
fil-każ ta' kumpanija b'responsabbiltà limitata, iktar minn nofs tal-kapital irreġistrat tagħha jkun sparixxa u iktar minn kwart ta' dan il-kapital ikun intilef tul it-12-il xahar ta' qabel;
(b)
ikun xi jkun it-tip ta' kumpanija kkonċernata, din tissodisfa l-kriterji skont il-liġi domestika tagħha biex tkun soġġett għal proċedimenti ta' insolvenza kollettivi.
(199)
Fid-deċiżjoni tal-ftuħ, il-Kummissjoni osservat li LOT, minħabba li hija kumpanija b'responsabbiltà limitata, issodisfat il-kriterji elenkati fil-punt 10(a) tal-Linji gwida peress li, sa mill-31 ta' Diċembru 2012, tilfet aktar minn nofs il-kapital reġistrat tagħha (169,7 %) u aktar minn kwart tiegħu tul it-12-il xahar preċedenti (89,3 %) (67).
(200)
Minħabba profitt nett irrappurtat fl-2013, jidher li LOT bħalissa ma tissodisfax it-tieni subkriterju tal-punt 10(a). Madankollu, il-profitt nett miksub fl-2013 kien possibbli biss bis-saħħa tal-għajnuna ta' salvataġġ. Mingħajr dik l-għajnuna ma kien ikun hemm l-ebda profitt fl-2013 għaliex il-kumpanija ma kinitx issalva. Għalhekk, il-Kummissjoni tikkunsidra li LOT kienet kumpanija f'diffikultà skont it-tifsira tal-punt 10(a) meta beda l-proċess ta' ristrutturar u għadha.
(201)
Barra minn hekk, f'Diċembru 2012, LOT sabet ruħha fix-xifer tal-illikwidità u kienet sfurzata titlob għall-għajnuna tas-salvataġġ sabiex tevita insolvenza, ara l-premessa 17 ta' hawn fuq. Il-Polonja kkonfermat li fin-nuqqas tal-għajnuna ta' salvataġġ, il-Kumpanija kienet se tfalli fi żmien qasir.
(202)
Għalhekk, il-Kummissjoni tikkunsidra li LOT kienet impriża f'diffikultà sa mill-bidu tal-proċess għar-ristrutturar skont it-tifsira tal-punt 10(a) u (c) tal-Linji gwida.
(203)
Barra minn hekk, il-Kummissjoni eżaminat ukoll jekk LOT tissodisfax il-kriterji tal-punt 11 tal-Linji gwida.
(204)
Il-Punt 11 tal-Linji gwida jipprovdi li anke meta ma tkun preżenti l-ebda ċirkustanza stabbilita fil-punt 10, impriża xorta tista' tkun ikkunsidrata bħala f'diffikultà u jelenka xi wħud mis-sinjali tas-soltu li jindikaw li dan huwa l-każ, bħal: fatturat dejjem jonqos, inventarji tal-ishma li qed jikbru, kapaċità eċċessiva, dejn dejjem jiżdied, imposti ta' imgħax dejjem jiżdiedu u valur tal-assi li qed jinżel jew fil-livell ta' żero.
(205)
Ir-rapporti finanzjarji tal-Kumpanija juru s-sinjali li ġejjin ta' impriża li tinsab f'diffikultà (ara t-Tabella 1 ta' hawn fuq):
-
Fatturat li dejjem jonqos: fl-2013, id-dħul mill-bejgħ niżel għal PLN 3 147 miljun, l-iktar livell baxx mill-2010 meta laħaq PLN 2 958,8 miljun;
-
Inventarji tal-ishma li qed jikbru: wara tnaqqis inizjali ta' PLN 252,1 miljun fl-2010 għal PLN 198,5 miljun fl-2012, l-inventarji għolew għal PLN 216,6 miljun fl-2013;
-
Kapaċità eċċessiva: il-Kumpanija naqset l-għadd ta' impjegati u l-flotta u qed tippjana iktar tnaqqis, sinjal li qed tiffaċċja kapaċità eċċessiva;
-
Dejn li qed jiżdied: l-obbligazzjonijiet fil-qosor u fuq perjodu ta' żmien twil żdiedu minn PLN 1 606,9 miljun fl-2010 għal PLN 3 223 miljun fl-2013;
-
Imposti tal-imgħax li qed jiżdiedu: l-imposti tal-imgħax żdiedu minn PLN 60,2 miljun fl-2010 għal PLN 123,8 miljun fl-2013;
-
Valur tal-assi li qed jinżel jew fil-livell ta' żero: l-assi netti naqsu minn PLN 500,1 miljun fl-2010 għal - PLN 265,5 miljun fl-2012 u - PLN 258,1 miljun fl-2013.
Barra minn hekk, il-Kumpanija rrappurtat telf f'kull sena finanzjarja sa mill-2008. Din it-tendenza treġġgħet lura biss fl-2013 meta LOT irrappurtat profitt nett wara li kienet ibbenefikat mill-għajnuna ta' salvataġġ. Il-Kummissjoni tikkunsidra li kumpanija li rrappurtat telf ta' dan il-kobor għal diversi snin probabbilment tinsab f'diffikultà.
(206)
Barra minn hekk, skont il-parir tal-awditur dwar id-dikjarazzjonijiet finanzjarji għas-sena 2013, teżisti inċertezza materjali fir-rigward tal-abbiltà tal-Kumpanija li tkompli l-operazzjonijiet minħabba l-ekwità negattiva u l-obbligazzjonijiet attwali li jaqbżu l-assi attwali. F'każijiet preċedenti, (68) il-Kummissjoni kkonkludiet li, meta kumpanija jkollha ekwità negattiva, ikun hemm suppożizzjoni a priori li l-kriterji tal-punt 10(a) tal-Linji gwida huma ssodisfati, li huwa l-każ ta' LOT sa mill-2012. Il-qorti ġenerali kkonkludiet ukoll (69) li kumpanija b'ekwità negattiva hija kumpanija f'diffikultà.
(207)
Fid-dawl ta' dan ta' hawn fuq, il-Kummissjoni tikkunsidra li LOT hija impriża f'diffikultà anki fit-tifsira tal-punt 11 tal-Linji gwida.
(208)
LOT inħolqot fl-1929 (irreġistrata fil-forma attwali tagħha fl-2001) u ilha topera fit-trasport tal-passiġġieri bl-ajru minn dakinhar, għalhekk, ma tistax tiġi kkunsidrata bħala impriża maħluqa reċentament għall-iskop tal-punt 12 tal-Linji gwida.
(209)
Il-punt 13 tal-Linji gwida jistabbilixxi li impriża li tappartjeni jew tittieħed minn grupp ta' negozju ikbar, normalment ma tkunx eliġibbli għall-għajnuna ta' ristrutturar, ħlief meta jkun jista' jintwera li d-diffikultajiet tal-impriża jkunu intrinsiċi u ma jkunux ir-riżultat ta' allokazzjoni arbitrarja tal-ispejjeż fil-grupp u li d-diffikultajiet ikunu wisq diffiċli biex jiġu indirizzati mill-grupp innifsu.
(210)
LOT hija l-kumpanija prinċipali ta' grupp ta' negozju, iżda d-diffikultajiet tagħha huma intrinsiċi wisq għall-attivitajiet tagħha u ma jirriżultawx minn allokazzjoni arbitrarja tal-ispejjeż f'LOT Group. Il-fatturi kkunsidrati li taw lok għad-diffikultajiet tal-kumpanija huma deskritti fil-premessa 20 ta' hawn fuq.
(211)
Is-sussidjarji ta' LOT Group huma wisq żgħar u ma jiġġenerawx biżżejjed surplus fi flus biex isalvaw lill-kumpanija prinċipali. Id-dħul ikkombinat tagħhom għas-sena 2013 ammonta biss għal madwar 2,5 % tad-dħul ta' LOT u rrekordjaw telf nett ikkombinat ta' PLN 2 miljuni. Barra minn hekk, LOT Group innifsu jidher li jinsab f'diffikultà billi rrapporta telf nett ikkonsolidat ta' PLN 164 miljun għas-sena li ntemmet fil-31 ta' Diċembru 2011 (minħabba immaterjalità tas-sussidjarji, LOT ma kienx obbligat jipprepara rapporti finanzjarji kkonsolidati sa minn dak iż-żmien) u akkumula telf ta' PLN 270 miljun sa minn dakinhar. Għalhekk, id-diffikultajiet tal-Kumpanija huma serji wisq biex jiġu ttrattati mill-Grupp innifsu.
(212)
Fuq il-bażi ta' dan ta' hawn fuq, il-Kummissjoni tikkonkldi li LOT hija impriża f'diffikultà u hija eliġibbli għall-għajnuna ta' ristrutturar.
7.3.2 Il-prinċipju “tal-ewwel u l-aħħar darba”
(213)
Skont il-punt 73 tal-Linji gwida, jekk l-impriża kkonċernata kienet diġà irċeviet għajnuna ta' salvataġġ jew ta' ristrutturar fil-passat, inkluż għajnuna mhux notifikata u fejn għaddew inqas minn 10 snin minn meta kienet ġiet mogħtija l-għajuna ta' salvataġġ jew minn meta spiċċa l-perjodu ta' ristrutturar jew minn meta twaqqfet l-implimentazzjoni (skont liema hija l-iktar riċenti), il-Kummissjoni ma tippermettix iktar għajnuna ta' salvataġġ jew ta' ristrutturar.
(214)
Il-Kummissjoni vvalutat, fil-qafas ta' din l-investigazzjoni, jekk l-imposti differiti tal-ajruporti soġġetti għall-ilment minn Ryanair imsemmi fit-Taqsima 1.2 ta' hawn fuq u li saru kummenti ulterjuri fuqu minn partijiet interessati oħrajn, kif deskritt fil-premessi 130, 132, 133 u 135 ta' hawn fuq, kellhomx impatt fuq il-konformità mill-Polonja mal-prinċipju “tal-ewwel u l-aħħar darba”. Wara li waslet għall-konklużjoni li l-imposti differiti tal-ajruport ma jikkostitwixxux għajnuna mill-Istat, ara l-premessa 172 ta' hawn fuq, jirriżulta li t-tali tranżazzjonijiet ma għandhom l-ebda impatt fuq il-konformità mill-Polonja mal-prinċipju “tal-ewwel u l-aħħar darba”.
(215)
L-istess japplika għat-tranżazzjonijiet l-oħrajn indikati minn partijiet interessati li allegatament jikkostitwixxu għajnuna mill-Istat, jiġifieri, jikkonċernaw: (i) il-bejgħ tal-proprjetà immobbli, (ii) l-għoti tas-self, (iii) il-bejgħ tas-sussidjarji u (iv) l-għoti ta' servizzi oħrajn kif deskritt fil-premessi 132 u 133 ta' hawn fuq, peress li l-Kummissjoni waslet għall-konklużjoni li ma jikkostitwixxux għajnuna mill-Istat, ara l-premessi 177, 183, 191 u 192 ta' hawn fuq.
(216)
Fid-dawl ta' dan ta' hawn fuq, il-Kummissjoni tikkunsidra li la d-differiment tal-imposti tal-ajruporti u lanqas it-tranżazzjonijiet indikati mill-partijiet interessati ma jikkostitwixxu għajnuna mill-Istat. Barra minn hekk, il-Polonja kkonfermat li l-Kumpanija ma bbenefikat minn l-ebda għajnuna ta' salvataġġ jew ta' ristrutturar f'dawn l-aħħar 10 snin. Għalhekk, il-Kummissjoni tikkunsidra li l-prinċipju “tal-ewwel u l-aħħar darba” huwa rrispettat.
7.3.3 Ir-restawr tal-vijabbiltà fit-tul
(217)
Sabiex jikkunsidra miżura kompatibbli skont il-punti 34-37 tal-Linji gwida, il-pjan ta' ristrutturar għandu jirrestawra l-vijabbiltà fit-tul tal-impriża fi żmien raġonevoli u fuq il-bażi ta' suppożizzjonijiet realistiċi għall-kundizzjonijiet operazzjonali futuri. Il-pjan għandu jippermetti lill-kumpanija tkopri l-ispejjeż kollha tagħha wara r-ristrutturar u l-qligħ mistenni fuq il-kapital għandu jkun biżżejjed biex jippermetti lill-impriża ristrutturata tikkompeti fis-suq bil-merti tagħha stess. Il-pjan ta' ristrutturar għandu jiddeskrivi ċ-ċirkostanzi li wasslu għad-diffikultajiet, b'hekk jipprovdi bażi għall-valutazzjoni ta' jekk il-miżuri tar-ristrutturar proposti humiex adegwati.
(218)
Il-pjan ta' ristrutturar jipprovdi għar-restawr tal-vijabbiltà fit-tul fl-2015 (ara t-Tabella 4). Il-Kumpanija hija mistennija li tiġġenera profitti netti, li jfisser li se tkun f'pożizzjoni li tkopri l-ispejjeż kollha tagħha wara li tlesti r-ristrutturar, inkluż id-diprezzament u l-imposti finanzjarji. Il-qligħ mistenni fuq il-kapital imħaddem huwa mbassar li jvarja minn [5-6] % għal [10-12] % wara l-perjodu ta' ristrutturar. Peress li r-rendiment fuq il-bonds tal-gvern Pollakk ta' 10 snin, li b'mod komuni jitqiesu bħala approssimazzjoni ta' ritorn fuq investiment mingħajr riskju, huwa ta' madwar 3,4 %, il-qligħ mistenni fuq il-kapital joffri primjum ta' riskju raġonevolment adegwat u jista' jitqies biżżejjed biex jippermetti lil LOT biex tikkompeti fis-suq bil-merti tagħha stess. Min-naħa l-oħra, peress li r-ROCE medjan tal-linji tal-ajru Ewropej kien ta' 6,9 % fl-aħħar sena finanzjarja (10,3 % jekk jitqiesu biss it-trasportaturi profittabbli) u li l-iktar trasportaturi Ewropej effiċjenti kellhom ROCE ta' 13,4 %, il-mira stabbilita minn LOT tidher la mhux realistika u lanqas eċċessiva wara ristrutturar b'suċċess.
(219)
Il-pjan ta' ristrutturar jistabbilixxi fid-dettall iċ-ċirkostanzi li wasslu għad-diffikultajiet ta' LOT u jipprovdi għall-miżuri li jimmiraw biex jindirizzaw dawn id-diffikultajiet li huma deskritti fid-dettall fil-Kapitolu III ta' hawn fuq.
(220)
Il-Kummissjoni rrevediet is-suppożizzjonijiet prinċipali li fuqhom huma bbażati l-projezzjonijiet finanzjarji li jinsabu fil-pjan ta' ristrutturar u valutat il-miżuri ta' ristrutturar, kif ukoll il-kwistjonijiet imqajma mill-partijiet interessati fir-rigward tar-restawr tal-vijabbiltà fit-tul. B'riżultat ta' dan, tikkunsidra li LOT issa tinsab f'pożizzjoni aħjar milli kienet fl-2009-2012.
(221)
L-ewwel nett, fl-2013, LOT bdiet topera l-inġenju tal-ajru B787 tant mistenni li huwa element prinċipali tal-istrateġija l-ġdida u xprunatur importanti tal-benefiċċji tar-ristrutturar. Id-dewmien fil-kunsinna tal-inġenju tal-ajru B787 kienet ikkunsidrata mill-Polonja bħala waħda mir-raġunijiet fundamentali tad-diffikultajiet finanzjarji tal-passat tal-Kumpanija u l-inabbiltà tagħha li tirrestawra l-vijabbiltà. L-istrateġija l-ġdida ta' LOT hija bbażata fuq l-użu tal-B787 fin-niċċa tar-rotot twal u fin-netwerk tat-tmigħ effettiv mill-Polonja u l-Ewropa Ċentrali mibni madwar l-Ajruport Chopin ta' Varsavja li dan l-aħħar ġie mmodernizzat u qed jespandi (70).
(222)
L-ewwel riżultati attwali tal-operazzjoni tal-B787 jikkonfermaw is-suppożizzjoni li se jirriżultaw benefiċċji ta' ristrutturar sinifikanti mill-introduzzjoni tiegħu. F'Ġunju-Novembru 2013, il-profitt iġġenerat mill-flotta B787 kien ta' PLN […] miljun ogħla mill-profitt iġġenerat mill-predeċessur B767 tagħha f'perjodu komparabbli tal-2012. Dan huwa iktar milli mbassar fil-pjan ta' ristrutturar. Jekk wieħed jassumi li l-ajruplani jintużaw għat-12-il xahar sħaħ (għall-kuntrarju tal-2013 meta ma ttajrux għal nofs sena), l-impatt finanzjarju annwali ppjanat ta' PLN [135-165] miljun jidher li jista' jintlaħaq. L-inġenju tal-ajru l-ġdid ġab ukoll frankar sinifikanti: il-prezz tal-fjuwil kien inqas bi [ 15] % u l-prezz dirett totali kien inqas b'[ 25] %.
(223)
Il-Polonja pprovdiet ukoll evidenza kwantitattiva li tikkonferma li l-introduzzjoni tal-inġenju tal-ajru B787 għandha impatt pożittiv mhux biss fuq is-segment tat-titjiriet fit-tul, iżda wkoll fuq in-netwerk kollu tat-titjiriet, inkluż segmenti ta' titjiriet medji u qosra li jipprovdu konnessjonijiet ta' trasferimenti għat-tijiriet fit-tul. Il-profitt ta' LOT mill-konnessjonijiet moqdija mill-inġenju tal-ajru B787 imkejla b'Marġini 2 (71) (jiġifieri, l-effett tal-kontribuzzjoni fuq in-netwerk kollu tat-titjiriet) laħaq PLN [ 100] miljun f'Ġunju-Novembru 2013 u kien ogħla b'[ 100] % minn perjodu komparabbli tal-2012 meta l-Kumpanija kienet tuża l-inġenju tal-ajru B767 l-qadim.
(224)
Rigward tas-sottoużu potenzjali tal-inġenju tal-ajru B787 mqajma fid-deċiżjoni tal-ftuħ, il-Polonja ċċarat li sal-2013, LOT kienet tħaddem ħames inġenji tal-ajru B767 fuq ir-rotot mill-Polonja għall-USA u l-Kanada. Bħalissa għandha sitt inġenji tal-ajru B787 li jistgħu jintużaw fuq l-istess rotot u fuq rotta addizzjonali għal Beijing. Wara l-perjodu ta' ristrutturar, LOT tippjana li tiftaħ rotot ġodda twal lejn l-Asja. Skont il-IATA, it-titjiriet transatlantiċi mill-Polonja huma mistennija li jikbru b'6,5 % p.a. fl-2013-2017 u t-traffiku tal-passiġġieri mill-Ewropa Ċentrali u tal-Lvant lejn l-Asja b'9,1 %-10,6 % p.a. Il-Polonja pprovdiet dejta li turi li għandha wieħed mill-ikbar swieq lokali u li qed jikber lejn l-Amerika ta' Fuq, ikbar minn xi ċentri stabbiliti fil-Punent tal-Ewropa (Munich, Vjenna, Kopenħagen u f'xi rotot Zurich) u ikbar mid-daqs tas-suq attwali ta' Praga u Budapest flimkien. Dan jagħti iktar ċertezza li l-inġenju tal-ajru B787 jista' jintuża b'mod effettiv u effiċjenti.
(225)
It-tieni nett, LOT indirzzat in-nuqqasijiet tat-tentattivi preċedenti ta' ristrutturar billi ffukat fuq il-problemi li qabel ma kinux issolvew, eż. ristrutturar inkonsistenti tal-impjiegi. Diġà sa Novembru 2013, LOT naqset il-persunal tal-art b'35 %, ħaġa li qatt ma kienet ġrat bħalha qabel, u huwa ppjanat iktar tnaqqis. Il-Kumpanija saħħet ukoll il-monitoraġġ tal-implimentazzjoni tal-pjan ta' ristrutturar.
(226)
Il-miżuri li għandhom x'jaqsmu mad-dħul kisbu [ 100] % tal-potenzjal finanzjarju ppjanat tagħhom fl-2013. F'Awwissu 2013, il-Kumpanija introduċiet il-kejtering bi ħlas li ma kellux rispons negattiv mill-konsumaturi. Skont ir-riċerka dwar is-suq ta' LOT, il-passiġġieri tal-kategorija “economy” tagħha mhux probabbli li jopponu servizzi bi ħlas oħra, apparti mit-tariffa fuq il-bagalji (li LOT mhix beħsiebha tintroduċi). Il-passiġġieri fis-suq Pollakk, fejn l-LCCs għandhom sehem ta' iktar minn 50 %, huma mdorrija bis-servizzi bi ħlas.
(227)
Jidher li hemm potenzjal għat-tkabbir ta' dħul anċillari. Id-dħul anċillari ta' LOT jammonta għal […] % tad-dħul totali u huwa inqas mill-medja għat-trasportaturi tradizzjonali (3,1 % u qed jiżdied) u ħafna inqas minn Aer Lingus (13-14 %) li LOT tipperċepixxi bħala l-parametru referenzjarju strateġiku tagħha (minħabba d-daqs u l-mudell tan-negozju simili). LOT ħolqot unità ddedikata responsabbli għaż-żieda fid-dħul anċillari. Hekk kif il-linji tradizzjonali tal-ajru qegħdin jimxu lejn mudell tan-negozju mħallat li jikkombina iktar dħul anċillari ma' elementi tradizzjonali ta' trasportaturi tan-netwerk, jidher li huwa ġġustifikat li wieħed jikkunsidra li ċ-ċaqliq ta' LOT fl-istess direzzjoni mhux se jirvina l-istrateġija tagħha (li tibqa' trasportatur storiku) u jaqta' qalb il-konsumaturi.
(228)
Fir-rigward tal-implimentazzjoni ulterjuri tal-pjan ta' ristrutturar, sal-31 ta' Diċembru 2013, LOT kienet diġà wettqet 69 % tat-titjib ippjanat fl-2014. Sabiex tikseb il-mira stabbilita għas-sena li spiċċat fil-31 ta' Diċembru 2014 (profitt mill-attività prinċipali ta' PLN 71 miljun) LOT għad trid ittejjeb il-prestazzjoni finanzjarja b'PLN 75 miljun, li hija mira realistika.
(229)
B'mod partikolari, LOT identifikat sorsi ta' dan it-titjib meħtieġ, pereż. benefiċċji minn miżuri ta' ristrutturar diġà implimentati li għandhom impatt finanzjarju rikorrenti (PLN [ 100] miljun fl-2013); nuqqas ta' spiża ta' darba biex ma ttajjarx l-inġenju tal-ajru B787 fl-ewwel nofs tal-2013 (PLN [ 25] miljun); profitt addizzjonali mill-inġenju tal-ajru B787, jekk jintuża s-sena kollha minflok għal nofs sena bħal fl-2013 (PLN [ 50] miljun); frankar mill-ispejjeż tal-fjuwil (PLN [ 75] miljun). Kieku titwettaq frazzjoni biss minn dan it-titjib potenzjali, LOT għandha tikseb il-mira finanzjarja tagħha għall-2014.
(230)
It-tielet nett, l-ambjent makroekonomiku, li hedded it-tentattivi ta' ristrutturar preċedenti, tjieb. Wara r-riċessjoni fl-2009 u fl-2012, l-ekonomija tal-UE tidher li qed tqum fuq saqajha billi huwa mbassar li se tikber b'1,6 % fl-2014 u b'2,0 % fl-2015. L-ekonomija tal-Polonja hija mistennija li tikber bi 3,2 % fl-2014, jiġifieri, iktar malajr milli kien imbassar meta ġie ppreparat il-pjan ta' ristrutturar (2,2 %), u bi 3,4 % fl-2015 (72). Fuq il-bażi tad-dejta storika kkwotata minn LOT, it-talba għas-servizzi tat-trasport tal-passiġġieri tal-ajru kienet kkorrelatata bis-sħiħ mat-tkabbir ekonomiku. IATA tbassar li t-traffiku dinji tal-passiġġieri se jikber b'5,4 % p.a. fl-2013-2017. Skont l-Assoċjazzjoni tal-Linji tal-Ajru Ewropej, fl-iskeda tas-sajf tal-2014 tal-Ewropa Ċentrali u tal-Lvant se tirrekordja l-ikbar espansjoni (7 % żieda fit-titjiriet) miż-żoni Ewropej kollha. Il-Polonja tammonta għal madwar 25 % tat-traffiku tal-ajru globali fl-Ewropa Ċentrali u tal-Lvant.
(231)
B'riżultat ta' dan, fis-sena finanzjarja li ntemmet fil-31 ta' Diċembru 2013, l-ewwel sena sħiħa tal-perjodu ta' ristrutturar, LOT irrappurtat profitt nett ta' PLN 26 miljun (kontra telf ippjanat ta' PLN 196 miljun). Skont l-analiżi tal-Kumpanija, l-ewwel profitt mill-2007 kien prinċipalment minħabba l-implimentazzjoni tal-miżuri ta' ristrutturar u mhux minħabba fatturi esterni.
(232)
Il-likwidità ta' LOT tjiebet b'mod sinifikanti wkoll. Il-flussi tal-flus attwali mill-operazzjonijiet fl-2013 kienu PLN 285 miljun ogħla milli ppjanat. Filwaqt li l-pjan ta' ristrutturar jassumi li LOT se jkollha bżonn għajnuna għar-ristrutturar f'Awwissu 2013, sal-lum irnexxielha mingħajrha u anke ġġenerat sorsi addizzjonali ta' finanzjament, bħal […] minn Boeing ta' USD […] miljun u dħul nett mill-bejgħ u sullokazzjoni tas-sitt B787 ta' USD […] miljun (73). B'riżultat ta' dan, għalkemm il-Kumpanija għadha teħtieġ l-għajnuna biex tkampa, il-marġini tal-likwidità ta' sigurtà żdied, li jkompli jappoġġja l-affermazzjoni li l-vijabbiltà se tiġi restawrata.
(233)
Fid-deċiżjoni tal-ftuħ, il-Kummissjoni kellha dubji dwar xi suppożizzjonijiet sottostanti l-projezzjonijiet finanzjarji, pereż. devjazzjoni relattivament żgħira tal-parametri prinċipali sottostanti l-projezzjonijiet finanzjarji mix-xenarju bażi, (pereż.: dħul medju mill-unità għal kull passiġġier (rendiment) - b'1 %, l-għadd ta' passiġġieri - b'1 %, rata tal-kambju PLN/USD - b'10 %), prezz fiss tal-fjuwil fuq orizzont tal-projezzjoni ta' 6 snin, proporzjon tal-implimentazzjoni tal-miżuri ta' ristrutturar fil-livell ta' 85 %, l-ammont tar-rikavat ippjanat li għandu jiġi ġġenerat mis-sullokazzjoni tal-inġenju tal-ajru.
(234)
Il-Polonja pprovdiet analiżi tas-sensittività aġġornata li assumiet devjazzjonijiet usa' tal-parametri prinċipali mix-xenarju bażi: rendiment - b'4 %, għadd ta' passiġġieri - bi 3,5 %, diprezzament ta' PLN kontra USD - b'55 %. Skont din l-analiżi, fix-xenarji kollha, LOT xorta hija mistennija li żżomm il-vijabbiltà fl-orizzjont kollu tal-projezzjoni 2014-2018. Minkejja dan, il-Polonja enfasizzat li l-livelli tax-xenarju bażi huma konservattivi. Ir-rendiment ippjanat huwa ġġustifikat mill-valuri storiċi u ġie kkonfermat minn riżultati attwali (fl-2013 ir-rendiment kiber b'mod iktar mgħaġġel milli ppjanat). L-għadd ta' passiġġieri, diġà stmati f'livelli mnaqqsa b'mod sinifikanti minħabba l-miżuri tar-ristrutturar u ta' kumpens, huwa inqas milli jkun ġustifikabbli meta mqabbel ma' linji tal-ajru pari u t-tbassir ta' tkabbir għas-suq Pollakk. Fl-aħħar nett, skont it-tbassir tal-istituzzjonijiet finanzjarji kkwotati minn LOT, ir-rata tal-kambju PLN/USD hija mbassra li tibqa' taħt il-livell preżunt fil-pjan ta' ristrutturar sal-aħħar tal-orizzont tat-tbassir, jiġifieri, 2016.
(235)
Il-prezz bażi tal-fjuwil preżunt fil-pjan ta' ristrutturar huwa ogħla mill-massimu storiku ta' 10 snin ta' LOT u 12,1 % ogħla mill-prezz tas-suq fiż-żmien tan-notifika, jiġifieri, relattivament ogħla mill-prezzijiet li l-Kummissjoni analizzat fil-każijiet tar-ristrutturar preċedenti ta' linji tal-ajru (74) (pereż. il-prezz massimu tal-fjuwil analizzat fil-każ taċ-Czech Airlines kien 5 % u fil-każ tal-Air Malta kien 4,5 % ogħla mill-prezzijiet tas-suq kontemporanji). LOT bħalissa tista' tiħħeġġja l-prezz tal-fjuwil b'[…] % taħt il-livell bażi sal-2015, li jfisser li tista' tiżgura li l-prezz mhux se jaqbeż il-livell iħħeġġjat sal-aħħar tal-perjodu tar-ristrutturar. Barra minn hekk, skont l-analiżi tas-sensittività, anke jekk dan il-prezz bażi konservattiv ħafna kellu jiżdied bi 15 %, LOT xorta se żżomm il-likwidità fl-orizzont kollu tal-projezzjoni finanzjarja.
(236)
Fir-rigward tar-rikavati ppjanati li se jiġu ġġenerati mis-sullokazzjoni tal-inġenju tal-ajru, LOT issullokat B787 wieħed lill-operaturi tat-turs u bħalissa qed taħdem fuq ftehim finali mas-sullokatur tat-tieni inġenju tal-ajru. LOT tivvaluta l-probabbiltà tal-ftehim bħala għolja. Skont il-kummenti minn parti interessata, il-B787 huwa inġenju tal-ajru kummerċjabbli ħafna. Għalhekk is-suppożizzjoni li tikkonċerna s-sullokazzjoni ta' żewġ B787 tidher li tista' tinkiseb.
(237)
LOT qed tfittex bejjiegħa jew kerrejja għal […] inġenju tal-ajru E170. Madankollu, ippreparat xenarju alternattiv tal-flotta li jassumi l-użu kontinwu tal-inġenju tal-ajru, sabiex tiżgura li l-vijabbiltà tiġi rrestawrata anke jekk ifallu dawn t-tentattivi. Il-Kummissjoni eżaminat kif ix-xenarju alternattiv, jekk jiġi implimentat, jaffettwa l-projezzjonijiet finanzjarji. Sabet li l-ħruġ ta' flus kontanti fl-2014-2018 se jkun ogħla b'PLN [64-78] miljun milli taħt ix-xenarju bażi. Din il-varjanza negattiva tibqa' fil-marġini tas-sigurtà li hemm ipprovdut għaliha fil-pjan ta' ristrutturar. Anki fl-agħar xenarju possibbli, LOT kienet mistennija li tiġġenera flussi tal-flus akkumulati ta' PLN [ 150] miljun fl-2014-2018.
(238)
Barra minn hekk, LOT ipprovdiet għal iktar miżuri ta' ristrutturar (mhux inkluż fil-pjan ta' ristrutturar) biex tammortizza l-effetti negattivi potenzjali tax-xenarju alternattiv tal-flotta. L-impatt finanzjarju stmat ta' dawn il-miżuri addizzjonali jammonta għal PLN [ 50] miljun p.a. u jaqbeż sew id-distakk finanzjarju possibbli ta' PLN [64-78] miljun fl-2014-2018. Skont il-projezzjonijiet finanzjarji fix-xenarju tal-flotta alternattiva, flimkien ma' miżuri ta' ristrutturar addizzjonali, il-pożizzjoni tal-flus ta' LOT hija mbassra li se tkun ftit aħjar milli kien preżunt fil-pjan ta' ristrutturar.
(239)
Fir-rigward tal-proporzjon tal-implimentazzjoni tal-pjan ta' ristrutturar, ibbażat fuq l-analiżi ta' hawn fuq, il-Kummissjoni tikkunsidra l-proporzjon preżunt tal-implimentazzjoni tal-miżuri ta' ristrutturar ta' 85 % bħala realistiku. Barra minn hekk, tinnota li fl-2013, LOT kisbet 137 % tal-benefiċċji tar-ristrutturar ippjanati.
(240)
Għalhekk, il-Kummissjoni tikkunsidra li l-analiżi tas-sensittività aġġornata tkompli turi li l-miżuri ta' ristrutturar proposti huma kapaċi jirrestawraw il-vijabbiltà fit-tul tal-Kumpanija.
(241)
Barra minn hekk, il-Kummissjoni tinnota li t-tul tal-pjan ta' ristrutturar huwa limitat għal tliet snin u kwart, li jibda mill-aħħar kwart tal-2012 sal-aħħar tal-2015, li jidher li f'dan il-każ huwa adegwat fid-dawl tal-miżuri ta' ristrutturar mogħtija fil-pjan, l-iskeda li skontha għandhom ikunu implimentati u l-ewwel riżultati ta' dawn il-miżuri. Id-durata hija iqsar milli fil-każijiet ta' ristrutturar tal-linji tal-ajru approvati qabel (75), fejn il-perjodu ta' ristrutturar kien ħames snin.
(242)
Fl-aħħar nett, il-Kummissjoni tosserva li l-pjan ta' ristrutturar innotifikat huwa datat l-14 ta' Ġunju 2013, filwaqt li l-proċess ta' ristrutturar beda fl-aħħar tal-2012. Tabilħaqq, ir-ristrutturar ta' impriża f'diffikultà b'mod ġenerali jeħtieġ pluralità ta' miżuri, li xi wħud minnhom jistgħu jiġu adottati immedjatament u oħrajn li jeħtieġu iktar żmien biex ikunu definiti u implimentati. Għalhekk ikun kontroproduttiv li jiġi impost li sabiex jiġu kkunsidrati bħala parti mill-istess proċess ta' ristrutturar, il-miżuri ta' qabel ma jistgħux jiġu implimentati sakemm il-miżuri tal-aħħar ikunu definiti fid-dettalji kollha tagħhom. Embargo bħala dan fuq l-implimentazzjoni tal-miżuri li jistgħu jiġu adottati fil-pront iżid id-diffikultajiet tal-kumpanija u l-ħtieġa għal aktar għajnuna mill-Istat.
(243)
Għalhekk, il-Kummissjoni tikkonkludi li l-miżuri ta' ristrutturar proposti huma kapaċi jirrestawraw il-vijabbiltà fit-tul tal-Kumpanija fi żmien raġonevoli u fuq il-bażi ta' suppożizzjonijiet realistiċi.
7.3.4 L-evitar ta' distorsjonijiet bla bżonn tal-kompetizzjoni (miżuri ta' kumpens)
(244)
F'konformità mal-punti 38-42 tal-Linji gwida, għandhom jittieħdu miżuri ta' kumpens biex jiġi żgurat li l-effetti negattivi tal-għajnuna fuq il-kundizzjonijiet tal-kummerċ jittaffew kemm jista' jkun. L-għajnuna ma għandhiex tfixkel il-kompetizzjoni bla bżonn. Dan normalment ifisser limitazzjoni tal-preżenza li l-kumpanija tista' tgawdi fis-swieq fl-aħħar tal-perjodu ta' ristrutturar. Il-miżuri ta' kumpens għandhom ikunu proporzjonati mal-effetti ta' distorsjoni tal-għajnuna u b'mod partikolari, mad-daqs u l-importanza relattiva tal-impriża fis-suq jew is-swieq tagħha. L-għeluq tal-attivitajiet li jagħmlu telf ma jistax jitqies bħala miżura ta' kumpens valida. Il-grad tal-miżuri ta' kumpens għandu jiġi stabbilit fuq bażi ta' każ b'każ u fid-dawl tal-objettiv tar-restawr tal-vijabbiltà fit-tul tal-impriża. Barra minn hekk, skont il-punt 7 tal-Linji gwida, il-Kummissjoni se titlob miżuri ta' kumpens li jimminimizzaw l-effett fuq il-kompetituri.
(245)
Skont il-punt 56 tal-Linji gwida, il-kundizzjonijiet għall-awtorizzazzjoni tal-għajnuna huma inqas stretti fir-rigward tal-implimentazzjoni tal-miżuri ta' kumpens f'oqsma assistiti. Għal dan il-għan, il-Kummissjoni tinnota li LOT tinsab f'qasam assistit skont l-Artikolu 107(3)(a) TFUE.
(246)
Il-Kummissjoni tinnota li LOT hija kumpanija relattivament żgħira, li taffaċċja kompetizzjoni minn trasportaturi storiċi u LCCs. Is-sehem tagħha fin-negozju kumplessiv tat-trasport bl-ajru tal-passiġġieri Ewropew huwa stmat taħt il-1 %. Għandha pożizzjoni relattivament iktar b'saħħitha (għalkemm qed tiddgħajjef) fuq ir-rotot internazzjonali lejn/mill-Polonja b'sehem tan-negozju stmat għal 27 %. Għalhekk, il-Kummissjoni tikkunsidra li huma meħtieġa miżuri ta' kumpens. Madankollu, id-daqs relattivament żgħir u l-importanza tas-suq limitata ta' LOT jippermettu lill-Kummissjoni tikkunsidra li l-effetti ta' distorsjoni tal-għajnuna se jkunu limitati. Dan għandu jitqies ukoll fil-valutazzjoni tal-miżuri ta' kumpens.
(247)
Bħala miżuri ta' kumpens, LOT tippjana li tagħlaq 19-il konnessjoni u tnaqqas il-frekwenza fuq 5 konnessjonijiet (ara d-dettalji fit-Taqsima 3.4). Il-miżuri proposti jikkorrispondu għal tnaqqis tal-kapaċità b'[13,5-16,5] % f'termini tal-ASK, meta mqabbel mal-perjodu ta' qabel ir-ristrutturar Novembru 2011 - Ottubru 2012. LOT tafferma li l-ebda waħda mill-konnessjonijiet ikkonċernati ma kienet qed tagħmel telf qabel ir-ristrutturar.
(248)
LOT tikkalkula l-profittabbiltà tar-rotot billi tuża żewġ miżuri: “Marġini 1” u “Marġini 2”. Marġini 1 tqis id-dħul u l-ispejjeż varjabbli ta' rotta, bħal pereż.: bejgħ, spejjeż tat-titjiriet u tal-passiġġieri. Marġini 2 addizzjonalment tqis l-hekk imsejħa “kontribuzzjoni” (l-impatt finanzjarju ta' rotta fuq in-netwerk kollu tat-titjiriet ta' LOT) u spejjeż indiretti attribwibbli għal rotta (eż. lokazzjoni operazzjonali, deprezzament, spejjeż fissi tal-persunal, kummerċjalizzazzjoni u reklamar). Ir-rotot kollha kkonċernati kienu profittabbli f'termini tal-Marġini 1.
(249)
Hija l-prattika tal-Kummissjoni li tikkunsidra r-rotot bħala profittabbli jekk kellhom marġini tal-kontribuzzjoni pożittiv fis-sena li tippreċedi ċ-ċediment tagħhom (76). Il-marġini tal-kontribut (li jikkorrispondi “għall-Marġini 1” ta' LOT) iqis id-dħul mill-bejgħ u l-ispejjeż varjabbli (pereż. l-ispejjeż tat-titjiriet tal-passiġġieri u tad-distribuzzjoni) attribwibbli għal kull rotta individwali. Il-marġini ta' kontribuzzjoni huwa l-miżura adegwata peress li jqis l-ispejjeż kollha li huma marbuta b'mod dirett mar-rotta inkwistjoni. Ir-rotot b'marġini ta' kontribuzzjoni pożittiv mhux biss ikopru l-ispejjeż varjabbli ta' rotta, iżda jikkontribwixxu wkoll għall-ispejjeż fissi tal-kumpanija.
(250)
Hija prattika kummerċjali normali li jitkomplew l-operazzjonijiet li jkopru l-ispejjeż varjabbli fuq perjodu ta' żmien qasir u medju. L-ispejjeż fissi fil-prinċipju ma jinbidlux mal-volum tal-operazzjonijiet u jridu jitħallsu kemm jekk il-konnessjoni tiġi operata kif ukoll jekk le. Għalhekk, huwa iktar ta' benefiċċju għal linja tal-ajru li żżomm konnessjoni bħal din, sakemm tkopri mill-inqas parti mill-ispejjeż fissi, milli tabbandunaha. Dan kien rikonoxxut b'mod impliċitu minn waħda mill-partijiet interessati li kkummentat li l-kejl tal-profittabbiltà fuq il-bażi tal-ispejjeż varjabbli biss huwa inadegwat għall-kunsiderazzjonijiet fit-tul.
(251)
Fuq il-bażi ta' dan ta' hawn fuq, il-Kummissjoni tikkonkludi li r-rotot inkwistjoni jikkostitwixxu miżuri ta' kumpens adegwati peress li ma kinux qed jagħmlu telf qabel ir-ristrutturar.
(252)
Dwar l-allegazzjoni tal-parti interessata li minħabba l-għajnuna mill-Istat, LOT żiedet il-kapaċità tagħha fuq is-suq Pollakk taċ-charter, il-Kummissjoni l-ewwel nett tosserva li LOT s'issa rċeviet biss l-għajnuna ta' salvataġġ li ntużat kompletament biex tħallas lura l-obbligazzjonijiet skaduti u biex tkopri defiċit ta' flus minn attivitajiet operazzjonali fil-perjodu ta' salvataġġ. Għalhekk, LOT ma kellhiex surplus ta' għajnuna mill-Istat disponibbli biex tiffinanzja l-espansjoni allegata fis-suq taċ-charter. L-għajnuna ta' ristrutturar futura wkoll mhijiex pjanata li tintnefaq għal dan l-iskop, iżda esklussivament biex tiffinanzja l-miżuri ta' ristrutturar.
(253)
It-tieni nett, LOT ma żiditx il-kapaċità tagħha fis-suq Pollakk taċ-charter. Għall-kuntrarju, LOT naqset il-preżenza tagħha fis-suq taċ-charter Pollakk li qed jikber minn [ 3] % fl-2012 għal [ 1,5] % fl-2013 (storikament, LOT kellha pożizzjoni ħafna iktar b'saħħitha [ 15] % tas-sehem tas-suq fl-2010). L-attivitajiet ta' LOT fis-suq taċ-charter huma temporanji u mwettqa biss bl-għan li jiżguraw l-użu effiċjenti tal-flotta tagħha, kif kien maħsub fil-pjan ta' ristrutturar. LOT ma għandhiex pjanijiet li tkompli l-preżenza tagħha fis-suq taċ-charter wara l-iskadenza tar-ristrutturar.
(254)
It-tielet nett, l-attività taċ-charter hija marġinali għal LOT, li tikkostitwixxi biss [ 1] % tal-attività tagħha. Il-Linji gwida jeħtieġu tnaqqis tal-kapaċità fis-suq prinċipali, jiġifieri, fil-każ ta' LOT - servizzi tat-titjiriet skedati.
(255)
Fil-qosor, il-livell kumplessiv tat-tnaqqis tal-kapaċità li jirriżulta minn miżuri ta' kumpens offruti minn LOT jammontaw għal [13,5-16,5] % u huwa ikbar mil-livell tal-Kummissjoni aċċettat fil-każ ta' ristrutturar tal-linji tal-ajru msemmija qabel, jiġifieri, Czech Airlines u Air Malta. Wieħed tajjeb li jinnota wkoll li t-tnaqqis fil-kapaċità attwali rreġistrat minn LOT fl-2013 kien 1,6 punti perċentwali ogħla milli ppjanat.
(256)
Barra minn hekk, il-Kummissjoni tosserva li LOT ikkanċellat għadd ta' rotot li joperaw mill-ajruporti kompletament koordinati (77) ta' Frankfurt, Munich, Dusseldorf, Vjenna, Zurich, Ħelsinki, Pariġi, Nizza, Ruma, Amsterdam u Stokkolma. B'riżultat ta' dan ġew rilaxxati pari ta' slots f'dawn l-ajruporti, li joħolqu opportunitajiet ġodda ta' negozju għal-linji tal-ajru li qegħdin jikkompetu biex joperaw rotot minn u lejn dawn l-ajruporti u biex tiżdied il-preżenza tagħhom fihom.
(257)
Fid-dawl ta' dan ta' hawn fuq, il-miżuri ta' kumpens proposti huma biżżejjed biex jiżguraw li l-effetti negattivi tal-għajnuna mill-Istat fuq il-kundizzjoni tal-kummerċ jiġu mminimizzati. Konsegwentament, il-miżuri ta' kumpens proposti jikkonformaw mal-punti 38-42 tal-Linji gwida.
7.3.5 Għajnuna limitata għall-minimu, kontribuzzjoni proprja
(258)
Skont il-punti 43-45 tal-Linji gwida, l-għajnuna għandha tkun limitata għall-minimu strett, meħtieġ biex tippermetti li jitwettaq ir-ristrutturar. Il-benefiċjarju huwa mistenni li jagħmel kontribut sinifikanti fil-pjan tar-ristrutturar mir-riżorsi tiegħu stess, inkluż il-bejgħ tal-assi mhux essenzjali għas-sopravivenza tal-kumpanija, jew mill-finanzjamenti esterni fil-kundizzjonijiet tas-suq. Dan il-kontribut għandu jkun reali, jiġifieri, attwali, li jeskludi l-profitti futuri kollha bħall-flussi tal-flus u huwa sinjal li s-swieq jemmnu fil-fattibbiltà tar-ritorn għall-vijabbiltà tal-kumpanija. Għall-intrapriżi kbar bħal LOT, is-sehem tal-kontribut proprju għandu jkun mill-inqas 50 % tal-ispejjeż ta' ristrutturar.
(259)
Il-kontribuzzjonijiet proprji ddikjarati ta' LOT jammontaw għal PLN [1 200-1 600] miljun u jammontaw għal [60-67] % tal-ispejjeż ta' ristrutturar. Jikkonsistu: (i) fil-lokazzjoni finanzjarja tal-B787 fl-ammont ta' PLN […] miljun u (ii) il-bejgħ tal-assi fissi ppjanat li jiġġenera PLN […] miljun.
(260)
Il-lokazzjoni finanzjarja ngħatat minn bank mill-Istati Uniti […] biex tiffinanzja l-akkwist ta' ħames inġenji tal-ajru B787. Hija ggarantita, fost l-oħrajn, mill-garanzija ta' Ex-Im Bank u twiegħed fuq l-inġenju tal-ajru.
(261)
Skont il-Linji gwida, kontribuzzjoni proprja tista' tiġi “mill-finanzjament estern fuq il-kundizzjonijiet tas-suq”. Din il-lokazzjoni finanzjarja tissodisfa dan ir-rekwiżit. L-ewwel nett, ingħatat minn bank privat. It-tieni nett, LOT għażlet l-offerta ta' […] fi proċedura kompetittiva minn 24 offerta kummerċjali li rċeviet mis-suq. It-tielet nett, il-lokazzjoni tal-inġenju tal-ajru hija forma standard ta' finanzjament (inkluż it-tip ta' kollateral) fl-industrija tal-linji tal-ajru, użata wkoll mill-kompetituri ta' LOT. Skont l-informazzjoni pprovduta mill-Polonja, fl-aħħar tliet snin diversi linji tal-ajru tal-UE kisbu inġenji tal-ajru b'garanziji tal-ECA, inkluż Air France, British Airways, Lufthansa, Norwegian, KLM. Fl-2012, ġew konklużi madwar 30 % tat-tranżazzjonijiet ta' finanzjament tal-inġenji tal-ajru madwar id-dinja bil-parteċipazzjoni tal-ECA. Fl-aħħar nett, il-finanzjament ikopri biss parti mill-prezz tax-xiri ta' inġenju tal-ajru ([75-90] %) filwaqt li l-bqija jrid jitħallas minn LOT.
(262)
Min-naħa l-oħra, il-Linji gwida jistipulaw li l-kontribuzzjoni proprja “…hija sinjal li s-swieq jemmnu fil-fattibbiltà tar-ritorn għall-vijabbiltà”. Minħabba l-kwalità għolja tal-kollateral u apparentament l-ebda riskju jew bi ftit riskju ta' inadempjenza, il-Kummissjoni esprimiet riserva fid-deċiżjoni tal-ftuħ dwar jekk din il-lokazzjoni tistax titqies bħala prova li s-swieq jemmnu fir-restawr tal-vijabbiltà fit-tul ta' LOT.
(263)
Il-Polonja pprovdiet kjarifika u evidenza addizzjonali biex tindirizza dan it-tħassib. Qabel ma ta l-garanzija, Ex-Im Bank wettaq id-diliġenza dovuta u analizza l-pożizzjoni finanzjarja u l-operati ta' LOT. Ikkonkluda li LOT kellha mudell tan-negozju vijabbli u se tkun tista' tħallas lura l-lokazzjoni fuq terminu twil.
(264)
Barra minn hekk, il-fatt li 24 kumpanija privata offrew termini differenti ta' finanzjamenti għall-istess tranżazzjoni jindika li, minkejja l-kollateral ta' kwalità għolja, xorta kkunsidraw li l-finanzjament ta' LOT kien jinvolvi ċertu riskju (inkella l-offerenti kollha kienu joffru l-istes rata mingħajr riskju). Kreditur tas-suq razzjonali jivvaluta dan ir-riskju u jqis il-vijabbiltà ta' LOT peress li hija fattur prinċipali li jinfluwenza l-abbiltà tad-debitur biex iħallas lura l-lokazzjoni.
(265)
Barra minn hekk, wieħed mill-offerenti offra finanzjament mingħajr il-garanzija tal-ECA li juri li s-suq kien lest li joffri l-finanzjament anke fin-nuqqas ta' kwalunkwe intervent mill-ECA. Fuq il-bażi tal-analiżi mwettqa minn konsulent estern, LOT għażlet l-offerta ta' […] bħala iktar kompetittiva.
(266)
Ir-riskju ta' LOT kien evalwat ukoll mis-suq kapitali tal-Istati Uniti fejn fl-2013 il-lokazzjoni kienet iffinanzjata mill-ġdid b'suċċess mill-istruttura tal-iffinanzjar inizjali fuq il-bażi tal-mekkaniżmu ta' self għal struttura tal-iffinanzjar ibbażata fuq il-ħruġ ta' bonds. Il-bonds inkisbu mill-investituri privati li aċċettaw ir-riskju assoċjat u għalhekk taċitament esprimew il-fehma tagħhom li l-obbligi tal-lokazzjoni sottostanti se jiġu saldati.
(267)
Hija prattika normali tas-suq li lokaturi jimminimizzaw ir-riskju billi jfittxu l-kollateral tal-ogħla kwalità u possibbilment garanzija. Il-fatt li […] ta finanzjament fuq il-bażi ta' garanzija tal-ECA għalhekk mhuwiex prova li s-swieq ma emmnux fil-vijabbiltà ta' LOT. Min-naħa l-oħra, lokatur ma jipprovdix il-finanzjament biss għaliex il-kollateral ikun tajjeb jekk ikun konvint li l-lokatarju mhux se jkun kapaċi jħallas lura l-lokazzjoni. Il-lokatur, fi kwalunkwe każ iġorr ċertu grad ta' riskju minħabba li f'każ ta' inadempjenza tal-lokatarju jsofri telf (jiġifieri, it-telf immedjat tad-dħul mill-kera, li jibqa' sakemm l-inġenju tal-ajru jkun jista' jerġa' jiġi lokazzjonat lil konsumatur ġdid, kif ukoll l-ispiża mġarrba fir-rikonfigurazzjoni tal-inġenju tal-ajru għal operatur ieħor u l-ispiża mġarrba għall-eżekuzzjoni tal-kollaterali u l-garanzija).
(268)
Fid-dawl ta' dan ta' hawn fuq, il-lokazzjoni finanzjarja tista' tiġi kkunsidrata bħala sinjal li s-swieq emmnu fir-ritorn għall-vijabbiltà ta' LOT. Il-Kummissjoni tinnota f'dan ir-rigward li hija diġà aċċettat lokazzjoni finanzjarja bħala sors validu ta' kontribuzzjoni proprja fil-każijiet ta' ristrutturar taċ-Czech Airlines u l-airBaltic (78).
(269)
Fir-rigward tat-tieni sors tal-kontribuzzjoni proprja nnotifikata, jiġifieri, il-bejgħ tal-assi fissi, il-Polonja infurmat li s'issa nkisbu rikavati fl-ammont ta' PLN […]. Barra minn hekk, il-Polonja pprovdiet valwazzjonijiet esperti indipendenti li jikkonformaw il-valur tas-suq ta' proprjetà immobbli addizzjonali fl-ammont ta' PLN […]. L-analiżi ta' dawn il-valwazzjonijiet imwettqa mill-Kummissjoni ma żvelat l-ebda żball. Il-valwazzjonijiet jużaw metodoloġiji aċċettati u huma bbażati fuq suppożizzjonijiet kredibbli. Għalhekk, il-Kummissjoni tikkunsidra li r-riżultati tal-valwazzjonijiet huma approssimazzjoni adegwata tal-prezzijiet tas-suq tal-assi li se jinbiegħu. Il-valur tal-assi (79) li jibqa' maħsuba bħala kontribuzzjoni proprja jew ma ġewx ikkonfermati minn valwazzjoni indipendenti jew minn kwalunkwe evidenza affidabbli oħra jew il-valwazzjonijiet mhumiex aġġornati. Għalhekk, il-Kummissjoni tikkunsidra kontribuzzjoni proprja li tammonta għal PLN 30 650 928 (jiġifieri r-rikavati verament miksuba u r-rikavati ppjanati appoġġjati minn valwazzjonijiet esperti indipendenti) bħala aċċettabbli fir-rigward tal-bejgħ ta' dawn l-assi.
(270)
Fuq il-bażi ta' dawn il-kunsiderazzjonijiet, il-Kummissjoni tikkonkludi li l-kontribuzzjoni proprja fl-ammont ta' PLN [1 200-1 600] tissodisfa l-kriterji tal-Linji gwida. Dan l-ammont jammonta għal [60-67] % tal-ispiża tar-ristrutturar totali u huwa ħafna ogħla mil-limitu ta' 50 % meħtieġ għall-intrapriżi l-kbar. Il-lokazzjoni finanzjarja waħeda tammonta għal [60-67] % tat-total tal-ispiża tar-ristrutturar u għalhekk tkun biżżejjed biex tilħaq il-limitu meħtieġ.
(271)
Fid-dawl ta' dan ta' hawn fuq kollu, il-Kummissjoni tikkonkludi li l-miżura notifikata tissodisfa l-kundizzjonijiet tal-kompatibbiltà tal-Linji gwida.
VIII. KONKLUŻJONI
(272)
Il-Kummissjoni tikkonkludi li l-miżura nnotifikata tikkostitwixxi għajnuna mill-Istat skont it-tifsira tal-Artikolu 107(1) TFUE, li hija kompatibbli mas-suq intern fuq il-bażi tal Artikolu 107(3)(c) TFUE li jinqara flimkien mal-Linji gwida.
(273)
Il-Kummissjoni tikkonkludi wkoll li d-differimenti tal-imposti tal-ajruporti msemmija fil-premessa 90 u t-tranżazzjonijiet l-oħrajn imsemmija fil-premessi 132 u 133 ma jikkostitwixxux għajnuna skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea.
(274)
Fl-aħħar nett, il-Kummissjoni tinnota li l-Polonja qablet li jkollha din id-deċiżjoni adottata u nnotifikata bil-lingwa Ingliża.
ADOTTAT DIN ID-DEĊIŻJONI:
Artikolu 1
L-għajnuna mill-Istat li l-Polonja qed tippjana li timplimenta għal LOT Polish Airlines S.A., li tammonta għal PLN 804,29 miljun, hija kompatibbli mas-suq intern skont it-tifsira tal-Artikolu 107(3)(c) tat-Trattat.
Artikolu 2
Il-miżuri li ġejjin ma jikkostitwixxux għajnuna mill-Istat skont it-tifsira tal-Artikolu 107(1) TFUE.
1.
Id-differimenti tal-imposti tal-ajruport mogħtija lil LOT mill-ajruporti li huma proprjetà tal-Istat bejn Mejju 2009 u April 2013;
2.
It-tranżazzjonijiet tal-proprjetà immobbli li ġejjin:
a.
Il-bejgħ u l-lokazzjoni lura tal-Kwartieri Ġenerali ta' LOT fuq il-bażi ta' ftehim iffirmat fl-10 ta' Mejju 2011 bejn LOT u PZU/PB1 għall-prezz tal-bejgħ ta' PLN […] (c. EUR […]).
b.
Il-bejgħ tal-proprjetà immobbli fi 17 Stycznia Street 39 fuq il-bażi ta' ftehim iffirmat fil-31 ta' Lulju 2012 bejn LOT u t-TF Silesia għall-prezz tal-bejgħ ta' PLN […] (c. EUR […]).
c.
Il-bejgħ ta' Cargo Terminal fuq il-bażi ta' ftehim iffirmat fil-25 ta' Novembru 2011 bejn LOT u LS Airport Services għall-prezz tal-bejgħ ta' PLN […] (c. EUR […]).
d.
Il-bejgħ ta' Catering facilities fuq il-bażi ta' ftehim iffirmat fit-8 ta' Diċembru 2011 bejn LOT u LOT Catering għall-prezz tal-bejgħ ta' PLN […] (c. EUR […]).
3.
Il-ftehimiet tas-self li ġejjin:
a.
Żewġ selfiet mogħtija lil LOT minn kumpaniji li jappartjenu għall PZU Group: l-ewwel fl-ammont ta' PLN […] (madwar EUR […]) fl-14 ta' Diċembru 2009 u t-tieni fl-ammont ta' PLN […] (madwar EUR […]) fis-17 ta' Frar 2010.
b.
Self fl-ammont ta' PLN […] (madwar EUR […]) ingħata lil LOT minn PKN Orlen fit-28 ta' Ġunju 2012.
c.
Self fl-ammont ta' PLN […] (madwar EUR […]) ingħata lil LOT minn TF Silesia fit-30 ta' Marzu 2009.
d.
Self fl-ammont ta' PLN […] (madwar EUR […]) ingħata lil LOT minn OLPP fid-9 ta' Marzu 2012.
4.
Il-bejgħ tas-sussidjarji ta' LOT li ġejjin:
a.
Il-bejgħ ta' 33,3 % tal-ishma ta' LOT f'Casinos Poland lil Vicco fuq il-bażi ta' ftehim konkluż fit-8 ta' April 2013 għall-ammont ta' PLN […] miljun (madwar EUR […] miljun).
b.
Il-bejgħ ta' 49 % tal-ishma ta' LOT f'Petrolot lil PKN Orlen fuq il-bażi ta' ftehim konkluż fil-21 ta' Diċembru 2012 għall-ammont ta' PLN […] miljun (madwar EUR […] miljun).
c.
Il-bejgħ ta' 37,90 % tal-ishma ta' LOT f'Eurolot lil TF Silesia fuq il-bażi ta' ftehim konkluż fis-27 ta' Frar 2013 għall-ammont ta' [ 118 miljun] PLN (madwar EUR [ 29 miljun]).
5.
It-tranżazzjonijiet li jikkonċernaw il-provvista tal-fjuwil lil LOT minn PKN Orlen u mis-sussidjarju tagħha Petrolot.
Artikolu 3
Din id-Deċiżjoni hija indirizzata lir-Repubblika tal-Polonja.
Magħmul fi Brussell, id-29 ta' Lulju 2014.

Labels: 8
18
19
4